Kerajaan akan wujudkan pelbagai medium salur maklumat kepada rakyat

KOTA BHARU, 2 Julai - Kerajaan akan mewujudkan pelbagai medium bagi memudahkan masyarakat menyalurkan maklumat berkaitan situasi semasa inflasi yang berlaku ketika ini termasuk kenaikan harga barangan dan perkhidmatan khususnya bekalan makanan. Menteri Komunikasi dan Multimedia, Tan Sri Annuar Musa berkata, pihaknya kini sedang meneliti kaedah komunikasi yang lebih berkesan untuk tindakan terbabit.

(Menteri Komunikasi dan Multimedia, Tan Sri Annuar Musa)

Beliau yang juga Pengerusi Pasukan Khas Jihad Tangani Inflasi berkata, antaranya dengan menwujudkan laman sesawang, talian pengaduan, dan rangkaian penguatkuasaan yang akan dibincangkan menerusi mesyuarat akan datang. Katanya, beliau menerima pandangan daripada pembeli mengenai kekurangan maklum balas berkait harga semasa barangan termasuklah kekeliruan perbezaan harga ayam mengikut jenis.  “Kaedah komunikasi kita sedang dalam semakan untuk lihat apa bentuk komunikasi yang lebih berkesan sama ada laman web sendiri atau hotline pengaduan yang ada rangkaian penguatkuasaan yang muktamad. Contoh kita sudah ada terima pengesyoran supaya semua anggota komuniti Keluarga Malaysia ada 1800 komuniti keluarga malaysia yang keanggotaan hampir 40,000 hingga 50,000 orang mereka dapat membantu untuk menyemak suasana kenaikan harga di peringkat akar umbi seluruh negara,”katanya kepada pemberita selepas meninjau harga barangan makanan di Pasar Besar Siti Khadijah di sini hari ini. Dalam pada itu beliau berkata, menerusi tinjauan tersebut, pihaknya mendapati rata-rata bekalan terutamanya ayam kembali pulih dan dijual pada harga siling yang ditetapkan kerajaan. Sementara itu, menurut peniaga Zarina Abdullah, dia menyambut baik penetapan harga siling baharu itu dan mengakui menerima sambutan pelanggan lebih ramai berbanding sebelum ini.“Alhamdulillah, sudah ditetapkan harga RM9.40, tidak apa lah, boleh kami terus meniaga, sebelum ini harga belum ditentukan. Jadi sekarang ini kerajaan sudah umum RM9.40, jadi kita boleh jual lah..” kata peniaga Zarina Abdullah kepada media di sini. “Harga biasa juga lah dia jual, ok lah harga stabil kita beli hari ini, kita datang beli ayam harga tidak naik sama sahaja macam dulu," kata Kumaran.


KPDNHEP jalin kerjasama erat kekang penyeludupan barang bersubsidi

PADANG BESAR, 2 Julai - Kementerian Perdagangan Dalam Negeri dan Hal Ehwal Pengguna (KPDNHEP) kini dalam usaha menjalinkan kerjasama yang lebih erat dengan kesemua agensi penguatkuasa di sempadan negara bagi mengekang aktiviti penyeludupan barang kawalan dan bersubsidi.  Ia berikutan barangan kawalan dan bersubsidi antara yang menjadi sasaran penyeludup mengaut keuntungan.

(Ketua Setiausaha KPDNHEP Datuk Azman Mohd Yusof)

Ketua Setiausaha KPDNHEP Datuk Azman Mohd Yusof berkata, kerjasama erat itu bakal menstabilkan keperluan negara sekali gus tidak berlaku kenaikan harga bagi barangan berkenaan.  Sebagai permulaan, kerjasama erat itu akan dijalankan di Sempadan Perlis-Thailand sebelum diperluas ke seluruh negara.  "Kawalan lebih ketat di kawasan utara iaitu sampai ke peringkat Kelantan nanti, begitu juga di Sabah dan Sarawak yang melibatkan sempadan Indonesia dan begitu juga di Johor, jadi perkara ini akan dibawa kembali ke pengetahuan kerajaan untuk kita terangkan tentang kerjasama dan juga aktiviti yang akan dilakukan sepanjang kawalan," katanya selepas melakukan lawatan kerja di Kompleks Imigresen, Kastam dan Kuarantin (ICQ) di sini. Sehingga kini bermula Januari lalu sebanyak 115 kes penyeludupan barang kawalan dan bersubsidi direkodkan dengan nilai rampasan RM10.19 juta.


Kereta bertembung lori muatan kayu colok, pemandu tersepit dan cedera

TELUK INTAN, 2 Julai - Seorang lelaki tersepit dan mengalami kecederaan setelah kereta yang dipandunya bertembung dengan sebuah treler membawa muatan kayu colok di Jalan Padang Tembak, di sini pada awal pagi hari ini.Dalam kejadian pada pukul 5.17 pagi itu, menyebabkan seorang mangsa iaitu pemandu Proton Wira tersepit dan cedera, manakala pemandu lori pula hanya cedera ringan. Menurut jurucakap Jabatan Bomba dan Penyelamat Malaysia (JBPM) Perak, treler tersebut turut terbalik di bahu jalan, bagaimanapun pemandunya dapat menyelamatkan diri dengan keluar sendiri sebelum pasukan penyelamat tiba."Anggota dari Balai Bomba dan Penyelamat Teluk Intan bergegas ke lokasi kejadian dan mendapati kemalangan membabitkan dua kenderaan yang bertembung."Operasa diketuai oleh PBK II Abdul Hazhar Ismail itu tamat pada jam 6.25 pagi," katanya menerusi kenyataan pada Sabtu.

Katanya, anggota bomba menggunakan peralatan menyelamat untuk mengeluarkan mangsa yang tersepit dan seterusnya menyerahkannya kepada pasukan perubatan Kementerian Kesihatan Malaysia (KKM).


Kerajaan tidak peluk tubuh tangani isu kos sara hidup - PM

(Ismail Sabri berucap pada Majlis Perasmian Persidangan Perwakilan Kongres Kesatuan Sekerja Malaysia (MTUC) kali ke-42 hari ini/BERNAMA)

KUALA LUMPUR, 2 Julai- Kerajaan tidak berpeluk tubuh dalam menangani isu kos sara hidup.Sebaliknya melaksanakan langkah jangka masa pendek, sederhana dan panjang.Menurut Perdana Menteri, Datuk Seri Ismail Sabri Yaakob ia termasuk pemberian subsidi kepada rakyat sebanyak RM70 bilion pada tahun ini bagi memastikan mereka tidak terbeban dengan situasi yang dihadapi dunia ketika ini. "Mengenai kos sara hidup, ini bukan berlaku di Malaysia tapi di seluruh dunia, kita saling berhubung dan mempunyai kaitan dengan negara lain. "Contoh, ayam adalah isu paling sensitif. Bahan makanan ayam daripada luar negara kerana kita bukan pengeluar jagung dan kacang soya. Ini menyebabkan berlakunya peningkatan harga barang," katanya.

(Ismail Sabri (tengah) beramah mesra bersama perwakilan pada Majlis Perasmian Persidangan Perwakilan Kongres Kesatuan Sekerja Malaysia (MTUC) kali ke-42 hari ini/BERNAMA)

Beliau berucap semasa merasmikan Persidangan Perwakilan Kongres Kesatuan Sekerja Malaysia (MTUC) kali ke-42 di Universiti Malaya, di sini hari ini. Menurut Perdana Menteri, kadar inflasi negara masih dianggap rendah pada 2.8% berbanding negara lain, berikutan subsidi yang diberi kerajaan.Dalam pada itu, Ismail Sabri turut mencadangkan kepada MTUC untuk mewujudkan pasukan sukarelawan pengguna untuk memantau dan melaporkan isu berkaitan harga barang kepada kerajaan.Menurutnya, usaha itu akan membantu kerajaan mendapatkan input daripada rakyat selain dapat mengurangkan gejala penyelewengan barangan subsidi.


PM nafi wujud dua kem dalam UMNO

(Ismail Sabri ditemui pemberita selepas merasmikan Persidangan Perwakilan MTUC di Universiti Malaya)

KUALA LUMPUR, 2 Julai- Perdana Menteri, Datuk Seri Ismail Sabri Yaakob menafikan dakwaan wujudnya dua kem dalam UMNO.Beliau yang juga Naib Presiden UMNO menegaskan hanya ada satu kumpulan yang mengetuai pucuk pimpinan parti itu."Dakwaan ada kem dalam UMNO, tiada...hanya ada satu kem dalam UMNO," katanya kepada pemberita mengulas dakwaan UMNO kini mempunyai dua kem susulan pendedahan yang dilakukan Ahli Parlimen Pasir Salak, Datuk Seri Tajuddin Abdul Rahman. Beliau dalam pada turut menegaskan agar lantikan Tajuddin sebagai Duta Besar Malaysia ke Indonesia tidak dipersoalkan.Ini kerana pelantikan tersebut sudah mendapat perkenan Yang di-Pertuan Agong Al-Sultan Abdullah Ri'ayatuddin Al- Mustafa Billah Shah.  "Itu (lantikan Tajuddin) sudah diluluskan Kabinet dan diserah pada Agong...sudah dapat perkenan. Sepatutnya sudah serah watikah...tetapi Agong gering sewaktu hendah serah (watikah) tetapi lepas ini akan serahkan."Minta untuk tarik balik lantikan Duta? Jangan kita persoalkan kuasa Agong pula, Agong sudah perkenan, kita pula nak tarik balik," katanya.

(Ismail Sabri (tengah) ketika hadir pada Majlis Perasmian Persidangan Perwakilan Kongres Kesatuan Sekerja Malaysia (MTUC) kali ke-42 hari ini/BERNAMA)

Beliau ditemui pemberita selepas merasmikan Persidangan Perwakilan Kongres Kesatuan Sekerja Malaysia (MTUC) kali ke-42 di Universiti Malaya, di sini hari ini. Dalam pada itu, Ismail Sabri berkata UMNO masih menunggu keputusan Jabatan Pendaftaran Pertubuhan Malaysia (RoS) untuk meluluskan pindaan perlembagaan parti itu hingga 16 Julai ini.  Pada Mei lepas, UMNO sebulat suara meluluskan Pindaan Perlembagaan parti yang membolehkan pemilihan parti diadakan tidak melebihi tempoh enam bulan selepas Pilihan Raya Umum memberi ruang kepada ahli untuk memfokus kepada gerak kerja pilihan raya.


1,360 kes jangkitan ILI dikesan di Kedah

ALOR SETAR, 2 Julai- Jabatan Kesihatan Negeri (JKN) Kedah mengesan 1,360 kes jangkitan Penyakit Seperti Influenza (ILI) majoriti membabitkan sekolah berasrama di negeri ini, bermula 31 Mei hingga 28 Jun.  Pengerusi Jawatankuasa Kesihatan dan Kerajaan Tempatan negeri, Datuk Dr Mohd Hayati Othman berkata jangkitan membabitkan 18 kluster iaitu di 17 sekolah dan sebuah pusat pemulihan.  Menerusi satu kenyataan, beliau memaklumkan jumlah kes tertinggi ialah di Maktab Rendah Sains Mara (MRSM) Langkawi dengan 321 kes direkodkan diikuti Sekolah Sains Sultan Mohamad Jiwa di Sungai Petani dengan 117 kes.  "Pusat Pemulihan Jagaan dan Rawatan (CCRC) Khas Serdang, Kulim dan MRSM Merbok pula masing-masing mencatatkan 115 kes manakala Sekolah Berasrama Penuh Integrasi Kubang Pasu sebanyak 100 kes," katanya.

Dr Mohd Hayati juga berkata, semua sekolah berkenaan masih dibenarkan beroperasi berikutan kes tidak serius.  Penyakit berjangkit ILI sering berlaku di lokasi yang sesak seperti di asrama sekolah dan ia merebak melalui titisan dikeluarkan oleh individu dijangkiti.


Dr. Mohammad Hanis Osman dilantik CEO Bank Rakyat baharu

KUALA LUMPUR, 2 Julai - Dr. Mohammad Hanis Osman dilantik sebagai Ketua Pegawai Eksekutif (CEO) Bank Rakyat berkuat kuasa semalam.Menteri Pembangunan Usahawan dan Koperasi, Tan Sri Noh Omar berkata pelantikan tersebut berdasarkan pengalaman beliau selama lebih 26 tahun dalam sektor perbankan dan kewangan Islam.Sepanjang tempoh itu, beliau telah memegang pelbagai peranan dalam bidang perbendaharaan dan pelaburan, perbankan runcit serta perbankan perniagaan.

(Ketua Pegawai Eksekutif Bank Rakyat, Dr. Mohammad Hanis Osman)

Noh yakin, menerusi kepimpinan beliau, prestasi Bank Rakyat akan terus kukuh pada masa akan datang, sekaligus mengekalkan kedudukan sebagai bank koperasi Islam terbesar di negara ini.Dr. Mohammad Hanis Osman yang telah berkhidmat lebih 12 tahun di Bank Rakyat sebelum ini menggalas tugas sebagai Pemangku CEO sejak 1 April lalu.


Keputusan tawaran ke Tingkatan Enam diumum 7 Julai

(Kenyataan media yang dikeluarkan KPM hari ini)

KUALA LUMPUR, 2 Julai- Keputusan tawaran bagi kemasukan ke Tingkatan Enam tahun 2022 akan diumumkan pada 7 Julai ini.Kementerian Pendidikan (KPM) dalam satu kenyataan memaklumkan, murid lepasan Sijil Pelajaran Malaysia (SPM) 2021 boleh membuat semakan keputusan menerusi aplikasi dalam talian Tingkatan Enam melalui pautan https://sst6.moe.gov.my/."Bagi murid lepasan SPM tahun 2021 yang tidak mempunyai capaian internet boleh menyemak keputusan tawaran melalui sekolah asal masing masing."Murid yang tidak menerima tawaran ke Tingkatan Enam boleh mengemukakan permohonan rayuan secara dalam talian melalui pautan https://sst6.moe.gov.my/ mulai 7 hingga 24 Julai 2022," katanya.

Menurut kenyataan itu lagi, keputusan permohonan rayuan kemasukan ke Tingkatan Enam Semester 1 akan dimaklumkan pada 1 Ogos 2022 melalui portal yang sama. "Murid yang tidak mempunyai capaian internet, keputusan permohonan rayuan akan dimaklumkan oleh pihak sekolah pada tarikh yang sama."Murid yang ditawarkan ke Tingkatan Enam perlu melapor diri pada 25 Julai 2022 di Kolej atau Pusat Tingkatan Enam yang dinyatakan dalam surat tawaran," tambah kenyataan itu.Sementara itu, bagi ambilan rayuan, tarikh lapor diri adalah pada 2 Ogos 2022.


Program Johor Bersih 100 hari, PBT perlu tingkat penguatkuasaan

ISKANDAR PUTERI, 2 Julai - Menerusi Program Johor Bersih 100 hari, semua pihak berkuasa tempatan (PBT) digesa mempertingkat dan memperketatkan penguatkuasaan dalam usaha menjadikan Johor negeri bersih.Termasuk tindakan memberi kompaun kepada mereka yang didapati menjadi punca pencemaran terutamanya di kawasan perumahan serta sungai. Langkah tersebut juga bagi memperkasa PBT sebagai agen pemangkin perubahan pembangunan perbandaran cemerlang dan unggul, selaras kedudukannya sebagai pelapis ketiga dalam pentadbiran kerajaan negeri. Exco Belia, Sukan, Pembangunan Usahawan, Koperasi dan Sumber Manusia, Mohd Hairi Mad Shah berkata mentaliti rakyat juga harus berubah dengan menjadikan kebersihan sebagai amalan kehidupan seharian.

(Mohd Hairi bercakap kepada pemberita ketika semasaPelancaran Program Johor Bersih Peringkat Majlis Bandaraya Iskandar Puteri di Puteri Harbour)

"Cabaran ini sebagai pemangkin, malah jangan pula setakat 100 hari dan kita terhenti setakat itu sahaja. Pastikan menjadi satu amalan budaya yang berterusan di negeri Johor, pastinya kebersihan dan penguatkuasaan harus dipertingkatkan dan diperketatkan," kata Mohd Hairi di sini.15 PBT akan bersama menjayakan kempen 100 hari program Johor Bersih yang memperuntukkan keseluruhan RM1 juta sebagai inisiatif kepada PBT yang paling bersih dan cemerlang di negeri ini.


Pematuhan peniaga terhadap penetapan harga maksimum sangat memuaskan

ALOR SETAR, 2 Julai- Tahap pematuhan peniaga terhadap pelaksanaan Penentuan Harga Maksimum Ayam dan Telur Ayam yang ditetapkan berkuat kuasa semalam sangat memuaskan.Ia hasil Ops Ayam Telur Minyak (ATM) fasa dua yang dilakukan oleh Kementerian Perdagangan Dalam Negeri dan Hal Ehwal Pengguna (KPDNHEP) di 1,873 premis seluruh negara bermula semalam.Ketua Setiausaha KPDNHEP, Datuk Azman Mohd Yusof berkata berdasarkan pemantauan yang dilakukan, terdapat peniaga yang masih menjual ayam pada harga lama iaitu RM 8.50sekilogram.Ia merupakan satu kerjasama dan pertimbangan yang baik oleh para peniaga yang turut mengambil kira bebanan dan peningkatan kos sara hidup yang dihadapi para pengguna.Hanya 13 aduan diterima semalam dan ia tidak membabitkan penjualan ayam, telur ayam dan minyak masak."Pada masa yang sama juga saya lihat bekalan-bekalan mencukupi, daging, ikan, sayur dan sebagainya. Saya rasa mereka telah laksanakan penjualan berdasarkan etika yang telah kita tetapkan dan banyak juga meletakkan tanda harga, kita melihat semua itu. Bekalan juga mencukupi sebab kita pun tak lama lagi nak meraikan Hari Raya Haji. Jadi saya lihat ia mampu untuk dibekalkan kepada pelanggan-pelanggan," katanya.

(Ketua Setiausaha KPDNHEP, Datuk Azman Mohd Yusof)

Azman bercakap kepada pemberita selepas mengadakan pemeriksaan Ops ATM Fasa 2 dan Pemeriksaan Jihad Tangani Inflasi Bantu Atasi Peningkatan Kos Sara Hidup di Pasar Besar Alor Setar, Kedah, pagi tadi.Tambahnya seramai 2,200 anggota penguatkuasa KPNDHEP akan sentiasa berada di lokasi-lokasi yang menjadi tumpuan untuk menjalankan pemeriksaan dan pemantauan.


Wakil MTUC perlu dilantik jadi Ahli Lembaga Pengarah GLC, GLIC - PM

KUALA LUMPUR, 2 Julai- Semua syarikat berkaitan kerajaan (GLC) dan syarikat pelaburan berkaitan kerajaan (GLIC) perlu melantik wakil Kongres Kesatuan Sekerja Malaysia (MTUC) sebagai Ahli Lembaga Pengarah mereka. Perdana Menteri, Datuk Seri Ismail Sabri Yaakob berkata langkah itu sebagai usaha menambah nilai ketelusan.Selain membolehkan suara pekerja diambil kira dalam semua keputusan yang dibuat oleh Lembaga Pengarah.  "Menjadi harapan Kerajaan supaya wakil pekerja berkenaan turut memainkan peranan dalam urusan pentadbiran nanti."Golongan pekerja seharusnya sama-sama menjaga kestabilan, perpaduan dan hubungan industri bukan hanya dalam kalangan pekerja tetapi juga Kerajaan dan majikan bagi kejayaan proses pembangunan negara. "Kepentingan kaum pekerja dan negara perlu diselaraskan dan semua sikap tidak bertanggungjawab dikikis kerana ia bukan sahaja menjejaskan kepentingan kaum pekerja, malah turut mengganggu sistem masyarakat dan menghalang usaha mencapai perhubungan industri yang harmoni," katanya.

(Ismail Sabri pada Majlis Persidangan Perwakilan MTUC kali ke-42 di Universiti Malaya)

Beliau berucap semasa merasmikan Persidangan Perwakilan MTUC kali ke-42 di Universiti Malaya, di sini hari ini.


KSN turut mengambil bahagian menerusi Fun Ride sempena AKM Perak

KAMPUNG GAJAH, 2 Julai - Lebih 800 peserta terdiri daripada orang kenamaan, ketua jabatan dan orang awam mengambil bahagian dalam kayuhan Fun Ride sempena Jelajah Aspirasi Keluarga Malaysia (AKM) negeri Perak.  Melibatkan laluan sejauh 25 kilometer bagi kategori orang awam manakala 8.6 kilometer bagi kategori orang kenamaan, program bermula dan berakhir di Sekolah Menengah Kebangsaan (SMK) Dato' Maharaja Lela, di sini.

Ketua Setiausaha Negara, Tan Sri Mohd Zuki Ali merasmikan dan turut sama menyertai kayuhan berkenaan yang melibatkan laluan antaranya Kampong Gajah, Kompleks Sejarah Pasir Salak dan Restoran Terapung, Kampung Gajah.  Turut hadir pada program itu Ahli Parlimen Pasir Salak, Datuk Seri Tajuddin Abdul Rahman, Adun Kampung Gajah Datuk Dr Wan Norashikin Wan Noordin dan Setiausaha Kerajaan (SUK) Negeri Perak, Datuk Ahmad Suaidi Abdul Rahim.  Sebelum menamatkan kayuhan, Mohd Zuki bersama peserta kayuhan menyampaikan sumbangan barangan keperluan kepada 20 asnaf di sekitar Kampung Gajah.


Suruhanjaya Sekuriti lantik empat barisan kepimpinan tertinggi baharu

KUALA LUMPUR, 2 Julai- Suruhanjaya Sekuriti Malaysia (SC) mengumumkan empat pelantikan baharu dalam barisan pengurusan tertingginya berkuat kuasa semalam.Pengerusinya, Datuk Seri Dr Awang Adek Hussin berkata, gabungan pengetahuan dan pengalaman luas mereka daripada sektor awam serta swasta akan mengukuhkan lagi keupayaan dan keberkesanan SC untuk menggalakkan pertumbuhan pasaran dan integriti dalam persekitaran yang berkembang pesat.“Saya berbesar hati mengumumkan pelantikan baharu dalam pasukan eksekutif. Gabungan pengetahuan dan pengalaman luas mereka daripada sektor awam dan swasta akan mengukuhkan lagi keupayaan dan keberkesanan SC untuk menggalakkan pertumbuhan pasaran dan integriti dalam persekitaran yang berkembang pesat yang merangkumi kemampanan, persaingan dan inovasi,” katanya dalam satu kenyataan.

(Pengerusi SC, Datuk Seri Dr Awang Adek Hussin)

SC melantik Datin Azalina Adham yang berpengalaman luas dalam kewangan dan pasaran modal dalam sebagai Pengarah Eksekutif, Strategi dan Dasar.Manakala pakar media dan komunikasi, Datuk Seri Abdul Jalil Hamid dilantik sebagai Pengarah Eksekutif, Komunikasi Strategik dan Pejabat Pengerusi denganperanan utama meningkatkan libat urus dan strategi komunikasi SC dengan pemegang kepentingan utama.Tambahnya, SC turut menaikkan pangkat Dr Wong Huei Ching kepada Pengarah Eksekutif, Strategi Digital dan Inovasi bertujuan memajukan lagi potensi digital dan inovasi ke arah membentuk pasaran modal yang lebih inklusif serta mampan untuk perniagaan dan pelabur.“Dr Wong menyertai SC pada tahun 2017 dan telah mengetuai beberapa fungsi utama SC seperti perancangan dan strategi korporat. Beliau telah memainkan peranan penting dalam pembangunan Pelan Induk Pasaran Modal 3,” jelasnya.


Geran tahunan RM4 juta kepada MTUC laksana program kesedaran, latihan signifikan - PM

(Ismail Sabri pada Persidangan Perwakilan MTUC kali ke-42 di Universiti Malaya hari ini)

KUALA LUMPUR, 2 Julai- Kerajaan bersetuju menyediakan geran tahunan RM4 juta kepada Kongres Kesatuan Sekerja Malaysia (MTUC) untuk melaksanakan program kesedaran dan latihan yang signifikan. Sehubungan itu, Perdana Menteri Datuk Seri Ismail Sabri Yaakob menggesa agar MTUC mewujudkan pelan pendidikan lebih holistik, efektif dan komprehensif kepada ahli-ahli kesatuan gabungan di bawahnya serta diperluas kepada golongan pekerja Keluarga Malaysia yang lain.

(Ismail Sabri semasa berucap pada Persidangan Perwakilan MTUC kali ke-42 di Universiti Malaya)

Jelas beliau, peningkatan kemahiran dan latihan semula (reskilling and upskilling) merupakan kunci penting dalam memastikan Malaysia mempunyai tenaga kerja yang berdaya saing.  "Saya yakin melalui pelan-pelan pendidikan yang strategik, MTUC boleh terus memainkan peranan yang amat penting dalam melahirkan pekerja yang dinamik. "Sebagai badan induk yang memperjuangkan hak dan nasib pekerja, MTUC juga perlu prihatin terhadap keperluan ahli-ahli kesatuan khusus yang tergolong dalam kumpulan B40 dan kelompok miskin tegar. "Pendekatan Keluarga Malaysia bermatlamat untuk memastikan tidak ada seorang pun ahli keluarga yang hidup melarat. Saya memahami keadaan ini kerana asal usul saya dikelilingi dengan kemiskinan," katanya. Beliau berucap merasmikan Persidangan Perwakilan MTUC kali ke-42 di Universiti Malaya, di sini hari ini. Perdana Menteri turut mengajak semua pemimpin dan ahli kesatuan untuk bersama-sama menjayakan visi Keluarga Malaysia, sekali gus membangunkan negara tercinta.


Tidak hanya fikirkan gaji, tenaga kerja perlu miliki kemahiran sewajarnya

KUALA LUMPUR, 2 Julai - Kongress Kesatuan Sekerja Malaysia (MTUC) perlu melihat semula kepada usaha-usaha yang mampu memastikan tenaga kerja di negara ini memiliki kemahiran baharu yang sewajarnya.Malahan bukan hanya memperjuangkan soal gaji dan imbuhan semata-mata.  Menurut Perdana Menteri, Datuk Seri Ismail Sabri Yaakob negara memerlukan tenaga kerja yang proaktif dan fleksibel bagi menyesuaikan diri dalam persekitaran kerja yang sentiasa berubah dan kompetitif.  "Pandemik COVID-19 yang melanda negara dan dunia telah menyaksikan berlaku perubahan mengejut yang ketara dalam semua aspek dunia pekerjaan. Ini termasuklah peralihan kepada transformasi digital pada tahap kepesatan yang belum dilihat sebelumnya selain mewujudkan sumber pertumbuhan baharu iaitu ekonomi gig yang berada diluar definisi undang-undang buruh di Malaysia.

(Ismail dalam majlis perasmianPersidangan Perwakilan MTUC kali Ke 42 di Universiti Malaya (UM))

"Pada perkembangan sama, kita juga perlu mengharungi persekitaran global yang semakin kompetitif apabila lenyapnya pekerjaan yang tradisional dan digantikan dengan yang baharu sesuai dengan perkembangan Revolusi Industri 4.0 (IR 4.0)," kata Ismail di sini. Turut dihadiri Menteri Sumber Manusia Datuk Seri M.Saravanan dan Timbalan Presiden MTUC, Mohd Effendy Abdul Ghani.  Persidangan Perwakilan MTUC kali ke-42 berlangsung dua hari bermula hari ini bakal menyaksikan pemilihan peneraju baharu kongres kesatuan sekerja itu bagi penggal 2023-2025.


LPP Perak pastikan bekalan bahan makanan mencukupi

(Sebahagian ruang pameran pada AKM peringkat Perak di Litar Dato' Sagor di Kampung Telok, Kampung Gajah)

PASIR SALAK, 2 Julai- Lembaga Pertubuhan Peladang (LPP) Perak akan memastikan bekalan bahan makanan sentiasa mencukupi di negeri ini.  Pengarahnya, Dzulfadli Johan berkata usaha itu termasuk dengan memastikan sasaran untuk menampung 20% pasaran ayam di negara ini dapat dipenuhi.  "Jadi itu antara tindakan segera yang diambil pihak LPP dan peruntukkan ini diberikan oleh kerajaan melalui MAFI yang disalurkan kepada pertubuhan peladang untuk kita pastikan bekalan makanan mencukupi dan rakyat sentiasa mendapat bekalan makanan yang terbaik," katanya. Beliau bercakap kepada pemberita sempena Jelajah Aspirasi Keluarga Malaysia (AKM) peringkat Perak di Litar Dato' Sagor di Kampung Telok, Kampung Gajah.  LPP Kebangsaan akan menampung 20% pasaran ayam negara, menerusi pengimportan lebih 4,000 metrik tan secara berperingkat dari Thailand menjelang penghujung Julai ini.

Sementara itu, bersempena dengan AKM peringkat negeri Perak Dzulfadli berkata berbeza dengan penganjuran sebelum ini, pihaknya buat julung kali memperkenalkan produk dari Bagan Datuk iaitu Kelapa Matag.  Kelapa Matag ialah kelapa hybrid yang dihasilkan daripada pendebungaan silang antara Kelapa Rendah Malaya atau Kelapa Rendah Kuning dan Kelapa Tinggi Tagnanan.  Antara produk yang dikeluarkan dari Kelapa Matag ialah minyak kelapa dara, kapsul kelapa dara dan dan kelapa bongsai.


Subsidi kepenggunaan bagi tempoh jangka pendek akan diteruskan

KOTA BHARU, 2 Julai - Kerajaan akan meneruskan subsidi kepenggunaan yang dilaksanakan pada masa kini untuk membantu rakyat mengurangkan kos sara hidup.

Menteri di Jabatan Perdana Menteri (Ekonomi), Datuk Seri Mustapa Mohamed berkata dengan unjuran perbelanjaan yang dilihat paling tinggi dalam sejarah setakat ini iaitu lebih RM77 bilion, namun ada pihak yang melihat ia sukar dipertahankan untuk jangka masa panjang.

"Jangka pendek kita sudah laksanakan kerana kita ada juga dapatan hasil apabila harga minyak pun naik maka cukai-cukai yang dikutip daripada minyak dan gas meningkat itu memberi kita sedikit ruang untuk membantu rakyat.

"Jadi jangka pendek kita akan teruskan, jangka sederhana dan jangka panjang sudah pasti kita kena menilai dengan sedalamnya supaya ia tidak menjejaskan kedudukan kewangan jangka panjang, jangka pendek kita akan teruskan subsidi," Katanya selepas menghadiri sesi dialog mengenai Isu Ekonomi Semasa bersama Pihak Industri dan Badan Bukan Kerajaan (NGO) Kelantan, di sini. Dalam pada itu, Datuk Seri Mustapa yang turut menganggotai Pasukan Khas Jihad Tangani Inflasi berkata pihaknya juga berhasrat untuk memperkasa kesatuan pengguna dalam menghadapi cabaran kenaikan harga barangan.


Nahas jalan raya babit motosikal, sembilan cadangan pakar diberi perhatian

KUALA LUMPUR, 2 Julai - Sembilan cadangan mengenai aspek keselamatan kenderaan dan percambahan teknologi yang lebih selamat dalam pembuatan kenderaan serta reka bentuk infrastruktur oleh pakar Sweden perlu diberi perhatian.

Menteri Pengangkutan, Datuk Seri Wee Ka Siong berkata ia sebahagian daripada usaha Malaysia bagi menangani kes kemalangan yang tinggi membabitkan motosikal.

Katanya, di Malaysia, sebanyak 64 peratus daripada jumlah kes kematian akibat kemalangan jalan raya bagi tempoh setahun adalah melibatkan pegguna motosikal.

"Justeru, aspek keselamatan membabitkan pengguna motosikal menjadi keutamaan ke arah mencapai sasaran pengurangan 50 peratus kadar kematian jalan raya menjelang tahun 2030," katanya.

Datuk Seri Wee Ka Siong berkata demikian menerusi kenyataan sebagai ahli panel di Mesyuarat Peringkat Tinggi Pertubuhan Bangsa Bersatu (PBB) Mengenai Keselamatan Jalan Raya Global, yang berlangsung di New York.

Tambahnya, pihaknya juga akan menjalankan kajian secara serius bagi meningkatkan penggunaan teknologi keselamatan kenderaan dan mengekalkan rantaian bekalan pengeluaran.

Katanya, kesan yang positif juga dapat dilihat daripada Program Penilaian Kenderaan Baharu ASEAN terhadap pengeluar kenderaan.

Juga menerusi usaha untuk mewajibkan Sistem Brek Anti-Kunci (ABS) dipasang pada semua model motosikal baharu dengan 150cc dan ke atas, dalam tempoh dua tahun akan datang.


Sistem dan mekanisme rantaian bekalan barangan perlu diperkemas - Annuar

KUALA LUMPUR, 2 Julai - Sistem dan mekanisme rantaian bekalan barangan perlu diperbaiki dan diperkemas.Ini terutama bagi produk yang menghadapi tekanan kenaikan harga berikutan ketidakseimbangan kadar penawaran dan permintaan.Menteri Komunikasi dan Multimedia, Tan Sri Annuar Musa berkata sehubungan itu, Pasukan Khas Jihad Tangani Inflasi bersama Kementerian Perdagangan Dalam Negeri dan Hal Ehwal Pengguna (KPDNHEP) akan mencari kaedah terbaik dan tuntas, demi kepentingan rakyat dan negara secara keseluruhannya.

"Jadi, ini kita akan bincang mekanismenya begitu juga kemungkinan ada ketirisan lain daripada peringkat kilang lagi, kemudian peringkat pembungkusan, kemudian kita tengok di peringkat peruncit dan seterusnya di peringkat pengguna, jadi ada empat peringkat yang perlu kita lihat mekanisme ini."Kita mendapat kerjasama yang sangat baik dalam industri. Semangat ini sebenarnya harus kita teruskan kerana yang penting kita tidak mahu rakyat yang menanggung kos yang tinggi," katanya ketika ditemui selepas mengadakan lawatan ke sebuah pasaraya milik bumiputera, di sini.Annuar, yang juga Pengerusi Pasukan Khas Jihad Tangani Inflasi turut memberi jaminan, pasukan khas di bawah pimpinanannya akan melakukan pemantauan yang lebih rapi menggunakan pendekatan yang berbeza, berbanding sebelum ini."Jadi, tindakan yang berbagai-bagai dilakukan oleh kerajaan. Tidak banyak kerajaan di dunia mengambil pendekatan seberani kita tapi ini kita lakukan bagi memastikan keadaan ini sentiasa dikawal."Apa yang penting, kerajaan mengadakan jawatankuasa ini untuk kita memantau dengan lebih rapat, dengan lebih rapi bukan lagi dengan mengikut hanya kaedah-kaedah biasa," katanya.


Perkhidmatan 5G secara berperingkat selewatnya September ini - Annuar

GOMBAK, 2 Julai - Perkhidmatan 5G di negara ini dijadual akan dilaksanakan secara berperingkat, selewatnya September ini.Menteri Komunikasi dan Multimedia, Tan Sri Annuar Musa berkata rakyat akan mula menikmati perkhidmatan tersebut selepas enam syarikat telekomunikasi terlibat selesai memeterai perjanjian untuk mengambil ekuiti dalam Digital Nasional Bhd (DNB).Jelas beliau, keenam-enam syarikat bersetuju memegang ekuiti dalam DNB dan persetujuan itu akan disusuli dengan perundingan yang muktamad mengenai harga dan sebagainya.

"Insya-Allah, seminggu lagi menjelang 8 haribulan dirasmikan tandatangan, dokumen-dokumen yang tertentu kemudian barulah mereka diberi tempoh untuk membuat proses kajian daya maju yang berkenaan supaya menjelang September selewat-lewatnya, pengguna sudah boleh menerima pelancaran perkhidmatan 5G secara berperingkat mengikut kawasan dan prasarana yang dapat disiapkan terlebih dahulu oleh DNB,” katanya.

Tan Sri Annuar pada Khamis mengesahkan enam syarikat telekomunikasi bersetuju mengambil kepentingan ekuiti dalam Digital Nasional Bhd (DNB) bagi pelaksanaan rangkaian 5G di negara ini.Mac lalu, kerajaan membuka 70 peratus peluang kepada semua penyedia perkhidmatan komunikasi untuk memiliki kepentingan ekuiti di dalam DNB.


Elak serang sesama sendiri, rapatkan perpaduan dalam BN - Ismail Sabri

KOTA KINABALU, 2 Julai - Perdana Menteri, Datuk Seri Ismail Sabri Yaakob mengingatkan semua ahli Barisan Nasional (BN) sentiasa berusaha ke arah merapatkan perpaduan.Pada masa yang sama meletakkan fokus yang jelas untuk menentang pembangkang dan bukan menyerang sesama sendiri.Setiap parti komponen juga katanya, perlu bersiap siaga seolah-olah esok adalah hari Pilihan Raya Umum Ke-15 (PRU-15).

"Walau tidak tahu bila pilihan raya akan datang tetapi kita mesti meletakkan dan mesti ada di pemikiran kita bahawa pilihan raya seolah-olah akan diadakan pada esok hari dan kita mesti bersedia seolah-olah pilihan raya akan ada pada esok hari," katanya ketika berucap di Majlis Makan Malam sempena Konvensyen BN, di sini.Dalam perkembangan lain, Datuk Seri Ismail menjelaskan kerajaan akan terus cuba mengelakkan kenaikan harga barang yang melampau bagi memastikan rakyat tidak begitu tertekan.


KPDNHEP mengalukan aduan dengan pelbagai saluran bagi masalah kenaikan harga

PULAU PINANG, 1 Julai - Nombor Whatsapp 019-8488000 serta ez-Adu dan email This email address is being protected from spambots. You need JavaScript enabled to view it. perlu terpahat di hati setiap pengguna untuk menyelesaikan masalah kenaikkan harga siling ayam , telur dan minyak masak secara keterlaluan.  Manifestasi hasrat kerajaan untuk membantu semua lapisan masyarakat perlu dijadikan iktibar oleh anggota masyarakat.  Harga siling baru untuk telur, ayam serta minyak masak perlu dijadikan landasan terbaik untuk melaporkan kegiatan peniaga yang sengaja menaikkan harga tersebut.

(Ketua Setiausaha KPDNHEP, Datuk Azman Mohd Yusof)

"Mana-mana pihak yang nak buat aduan kepada KPDNHEP ada beberapa saluran, antaranya talian Whatsapp 019-8488000 atau gun aplikasi mobil ez-Adu atau emailkan kepada This email address is being protected from spambots. You need JavaScript enabled to view it.," kata Ketua Setiausaha KPDNHEP Datuk Azman Mohd Yusoff.Azman ditemui selepas mengadakan Pemeriksaan Op Ayam, Telur dan Minyak (ATM) Fasa 2 dan Pemeriksaan Jihad Tangani Inflasi Bantu Atasi Peningkatan Kos Sara Hidup di Pasaraya Lotus Tanjung Pinang, di sini. Beliau berharap , setiap pengguna menggunakan saluran betul dalam menyampaikan maklumat kepada pihaknya, khususnya jika berdepan dengan situasi kenaikkan harga melampau.  Penetapan harga siling ayam dan telur oleh kerajaan hari ini dibuat bagi memberikan situasi ‘menang-menang’ kepada semua pihak khususnya penternak dan pengguna, mengambil kira keadaan ekonomi yang masih belum stabil.

Mengenai dakwaan peniaga mengenakan caj bagi perkhidmatan potong ayam, Azman berkata, ia terpulang kepada pengguna sama ada mahu menggunakan perkhidmatan itu atau tidak kerana ia satu pilihan.

"Bagaimanapun aduan boleh dibuat sekiranya tidak berpuas hati dengan caj yang dikenakan, mungkin peniaga mengenakan caj tinggi dan tidak munasabah, kita boleh bagi nasihat kepada peniaga.

"Kuasa ada pada pengguna, tidak ramai yang guna 'kuasa pengguna' dan mereka boleh ke kedai lain yang lebih murah serta tidak kenakan caj potong ayam," katanya.


Penyertaan masyarakat dalam koperasi bantu perangi orang tengah, kurangkan kos sara hidup

KUALA LUMPUR, 1 Julai - Penyertaan orang ramai dalam koperasi boleh membantu memerangi orang tengah dalam proses jual beli barangan keperluan sekali gus mengurangkan kos sara hidup. Menurut Pengerusi Jawatankuasa Teknikal Bulan Koperasi Kebangsaan 2022, Mohd Rossali Morsalin, modal yang diperoleh daripada penyertaan ahli boleh mewujudkan pusat khas yang menjual harga barangan asas dengan lebih murah. Melalui modal tersebut, barangan yang dibeli secara pukal boleh dijual di pusat koperasi tersebut yang memanfaatkan ahli koperasi. "Anggota koperasi dapat membantu kerajaan untuk memerangi orang tengah atau kartel yang banyak memainkan peranan untuk mengawal harga-harga barang, sekarang ini harga telur, ayam, meningkat bermakna rakyat kita tak mampu nak beli, dengan kerjasama bersama koperasi ini kita yakin dapat membantu anggota atau masyarakat untuk membeli barangan dengan lebih murah," kata beliau ketika ditemui selepas acara Bulan Koperasi Kebangsaan 2022, di sini.

(Pengerusi Jawatankuasa Teknikal Bulan Koperasi Kebangsaan 2022, Mohd Rossali Morsalin ketika ditemu bual Berita RTM)

Bulan Koperasi Kebangsaan 2022 diadakan dari 1 hingga 3 Julai di Pusat Pelancongan Malaysia (MATIC) bertujuan memberi pengiktirafan kepada sektor koperasi atas sumbangan dalam pembangunan sosio-ekonomi negara dengan sasaran seramai 10,000 pengunjung.Kira-kira 100 pampamer dan sepuluh agensi yang menawarkan pelbagai produk dan perkhidmatan untuk orang ramai dan acara turut diserikan dengan pelbagai program pembangunan usahawan dan Jualan Harga Patut Koperasi (JHP).


Kedah mengambil pendekatan pelajari kaedah penanaman padi Vietnam

ALOR SETAR, 1 Julai - Keupayaan Vietnam menanam padi tiga kali setahun menjadikan kerajaan negeri Kedah mengambil pendekatan untuk mempelajari kaedah penanaman padi negara tersebut.  Menteri Besar Kedah Datuk Seri Sanusi Muhammad Nor berkata keupayaan Vietnam itu membuatkan Kedah untuk bangkit meningkatkan hasil pengeluaran padi ketika Kedah berhasrat untuk menanam padi lima kali dua tahun.  Datuk Seri Sanusi dalam kenyataan menerusi laman rasmi Facebooknya berkata hasil pertemuan beliau dengan Pengerusi Lembaga Kemajuan Pertanian Muda MADA Ahmad Tarmizi Sulaiman yang baru pulang dari Vietnam di Lapangan Terbang Antarabangsa Kuala Lumpur pagi tadi, memaklumkan Vietnam mempunyai kawasan padi yang luas lebih 10 juta hektar.

(Menteri Besar Kedah Datuk Seri Sanusi Muhammad Nor berkata dalam satu kenyataannya hari ini)

Luas kawasan MADA kira-kira 130,282 hektar iaitu 100,685 hektar daripadanya adalah kawasan tanaman padi. Beliau dimaklumkan Vietnam menggunakan pelbagai benih yang cepat matang iaitu kurang daripada 100 hari . Katanya di Vietnam tiada agensi kerajaan yang khusus seperti MADA, Lembaga Kemajuan Perairan Kemubu KADA,Projek Pembangunan Pertanian Bersepadu IADP dan lain-lain agensi yang menguruskan petani padi.  Malah tiada sebarang subsidi diberikan, sama ada subsidi baja, benih, racun dan lain-lain. Semua perolehan dan hasil adalah daripada petani.  Katanya pada 1961, keluasan tanaman padi Vietnam adalah 4.6 juta hektar dan menghasilkan 8.6 juta tan padi.  Bagaimanapun dalam tempoh 46 tahun, keluasaan tanaman meningkat tidak sampai dua kali ganda, tetapi hasil hasil padi melonjak lebih daripada empat kali ganda.  Beliau berharap dengan adanya pelbagai subsidi, pendapatan petani dan hasil padi negara sepatutnya lebih tinggi.


10 Pemancing hilang di laut ditemukan selamat

KUALA TERENGGANU, 1 Julai - 10 pemancing bersama tiga kru bot yang dilaporkan hilang ketika keluar memancing ditemukan selamat.  Kesemua mereka ditemui oleh bot pembekal kira-kira jam 1.40 tengah hari pada kedudukan 80 batu nautika dari perairan Kuala Terengganu.  Pegawai operasi mencari dan menyelamat (SAR) Agensi Penguatkuasaan Maritim Malaysia, Terengganu Leftenan Komander Mohd Arizan Hakimi Mohd Zin berkata bot berkenaan dikatakan mengalami kerosakan enjin sehingga hanyut berhampiran pelantar Cendor.

(Penguatkuasaan Maritim Malaysia, Terengganu Leftenan Komander Mohd Arizan Hakimi Mohd Zin)

Menurutnya, kesemua mangsa yang berusia antara 32 hingga 52 tahun ditemui dalam keadaan selamat dan kini dalam proses membawa pulang ke Jeti Maritim Kuala Terengganu "Masa bawa balik kita jangkakan 5 ke 6 jam bergantung pada keadaan cuaca dan bergantung pada keadaan mangsa sendiri walaubagaimanapun kita cuba cepatkan proses membawa balik memandangkan keadaan cuaca yang tidak menentu," katanya kepada media selepas menyampaikan taklimat kepada keluarga mangsa di Kuala Terengganu.  Sementara itu ahli keluarga yang ditemui melahirkan rasa syukur selepas kesemua mangsa ditemukan selamat.  "Bila gambar dari APMM kami terima, saya gembira apabbila nampak ada wajah anak saya, kami sangat gembira dan pihak masjid tempat saya dan pihak surau telah membuatkan solat hajat lepas Jumaat tadi sejurus selepas solat Jumaat itu saya diberi maklumat mengenai anak saya, alhamdulilah" kata bapa pemancing, Datuk Bakaruddin Osman. "Bila sudah jumpa dan selamat, saya rasa lega sangat dan saya rasa macam ya Allah hilangnya serabut saya. Saya dah maklum pada keluarga semua belah suami saya belah saya, alhamdullillah syukur suami saya dah jumpa dan selamat," kata isteri pemancing Nur Shahfinaz Adenan. Terdahulu seramai 10 pemancing bersama tiga kru dilaporkan hilang selepas bot dinaiki mereka tidak kembali ke pengkalan. Kesemua mereka berlepas kelaut pada Sabtu lalu dari Jeti Pengkalan Kubu Kuala Besut dan sepatutnya pulang pada Rabu.


KKM sahkan tiada pengedar atau syarikat dapat lesen import jual air zam-zam

(Ketua Pengarah Kesihatan, Tan Sri Dr. Noor Hisham Abdullah)

KUALA LUMPUR, 1 Julai - Kementerian Kesihatan (KKM) melalui Bahagian Keselamatan dan Kualiti Makanan (BKKM) mengesahkan tiada pengedar atau syarikat di Malaysia yang telah mendapat lesen bagi pengimportan dan penjualan air zam zam.Ketua Pengarah Kesihatan, Tan Sri Dr. Noor Hisham Abdullah berkata, tindakan penolakan konsainan akan dilaksanakan sekiranya terdapat pengimportan air zam zam yang tidak berlesen, justeru air zam zam yang diiklan atau dijual di pasaran diragui ketulenannya.Dalam satu kenyataan, KKM mengambil maklum isu penjualan air zam zam secara dalam talian yang disiarkan oleh media tempatan pada 28 Jun lalu dan pemakluman berkaitan kesalahan penjualan air zam zam telah diuar-uarkan kepada orang ramai sejak tahun 2015 lagi.Air zam zam dikategorikan sebagai air mineral semulajadi yang termaktub dibawah Peraturan 360A, Peraturan-Peraturan Makanan 1985 dan pengimportan produk itu memerlukan lesen punca air KKM setelah mendapat dokumen pengesahan pihak berkuasa geologi dan hidrologi dari negara pengeksport.Tambah beliau, kerajaan Arab Saudi juga tidak mengeluarkan pengesahan tersebut kerana air zam zam tidak boleh dieksport dan diperdagangkan.

"Hasil daripada aktiviti penguatkuasaan yang telah dijalankan sejak 2012 hingga kini, nilai rampasan ke atas air zam zam di pasaran adalah berjumlah RM83,618.20."BKKM turut menjalankan saringan berterusan ke atas platform dalam talian dan sejumlah 237 iklan makanan telah dipadamkan kerana pelbagai kesalahan dibawah Akta Makanan 1983 juga Peraturan-Peraturan Makanan 1985. Daripada jumlah tersebut, 32 iklan makanan yang dipadam adalah iklan air zam zam," kata beliau dalam kenyataan tersebut.Noor Hisham turut menasihati orang ramai agar tidak membeli air zam zam dari mana-mana kedai atau secara dalam talian terutamanya pada musim haji ini kerana dikhuatiri ianya air zam zam tiruan.Di bawah Peraturan-Peraturan Makanan 1985, pesalah yang disabitkan kesalahan menjual air minuman berbungkus dan air mineral semulajadi yang tidak berlesen boleh didenda tidak melebihi RM10,000 atau penjara tidak melebihi dua tahun.


Kaedah terbaik sedang dikaji, bekalan subsidi hanya dinikmati rakyat Malaysia - Alexander

(Datuk Seri Alexander Nanta Linggi melakukan pemantauan pelaksanaan harga maksimum ayam dan telur ayam di Pasar Raya Checkers, Shah Alam)

SHAH ALAM, 1 Julai - Kerajaan sedang mengkaji kaedah terbaik supaya bekalan subsidi seperti ayam dan minyak masak hanya dinikmati rakyat di negara ini.Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata ia bagi memastikan subsidi itu dapat dirasai terutama rakyat tempatan yang terdiri daripada golongan bersasar dan memerlukan."Buat masa sekarang belum ada kita hadkan kepada hanya warganegara Malaysia sebab ini kita fahamlah barang makanan keperluan tapi sudah difikirkan di peringkat atasan bagaimana melangkah ke depan kita akan mencari kaedah yang lebih efisien, bagaimana kita boleh pasarkan subsidi itu kepada mereka yang berkeperluan dan juga orang Malaysia yang kita perlu bantu," kata beliau selepas melakukan pemeriksaan dan pemantauan pelaksanaan harga maksimum ayam dan telur ayam di Pasar Raya Checkers, di sini, hari ini.

Setakat ini, pihaknya belum memutuskan untuk menghadkan pembelian barangan berkenaan kepada warga asing kerana ia merupakan makanan keperluan asas.Sementara itu Alexander memaklumkan harga ayam yang ditetapkan adalah RM9.40 sen bermula hari ini hingga 31 Ogos di mana ia dilaksanakan setelah mengambil kira kepentingan semua pihak termasuk penternak, pembekal, pemborong, peruncit dan pengguna.Beliau turut memaklumkan bekalan ayam mencukupi dalam pasaran ketika ini.


Kempen jualan murah akan digalakkan, bantu rakyat dalam isu kenaikan harga barang - Annuar

(Tan Sri Annuar Musa ditemu bual media selepas mengadakan lawatan pemantauan Pasukan Khas Jihad Tangani Inflasi di Universiti Islam Antarabangsa Malaysia(UIAM), Gombak)

GOMBAK, 1 Julai - Pelbagai inisiatif akan dilakukan kerajaan bagi membantu meringankan beban rakyat dalam isu kenaikan harga barang.Menteri Komunikasi dan Multimedia, Tan Sri Annuar Musa memaklumkan satu perbincangan bersama pihak berkaitan akan diadakan pada minggu hadapan bagi mengalakkan kempen jualan murah dalam masa terdekat.Beliau yang juga merupakan Pengerusi Pasukan Khas Jihad Tangani Inflasi memaklumkan perbincangan itu akan melibatkan pengeluar, peruncit serta penjual bagi bersama-sama menjayakan kempen berkenaan.

(Tan Sri Annuar Musa mengadakan lawatan pemantauan Pasukan Khas Jihad Tangani Inflasi di Universiti Islam Antarabangsa Malaysia(UIAM), Gombak)

"Kita harap dalam bulan kebangsaan ini, bulan lapan ini kita akan cuba bimbing lebih banyak pihak kedai-kedai (untuk) mula melakukan jualan murah untuk membantu pengguna 'offset' (mengimbangi) kepada harga barang-barang yang tidak dapat dielakkan dari kenaikan, jadi dengan cara begini kerajaan tampung sedikit, pengguna pun tampung sedikit sebab kenaikannya terkawal, penjual-penjual tampung sedikit, itu merupakan semangat Keluarga Malaysia dalam menangani inflasi, kalau ini dapat dibuat secara keseluruhannya Insya-Allah inflasi dapat dikawal," kata beliau selepas mengadakan lawatan pemantauan Pasukan Khas Jihad Tangani Inflasi di Universiti Islam Antarabangsa Malaysia(UIAM), di sini.Annuar turut memaklumkan minggu hadapan pihaknya juga akan mengadakan satu sidang bagi mendengar taklimat daripada pihak bank negara dan pakar ekonomi bagi mengawal kadar inflasi negara.


Cuepacs gesa JPA pinda skim pentadbir awam

NEGERI SEMBILAN, 1 Julai - Kongres Kesatuan Pekerja-Pekerja di Dalam Perkhidmatan Awam (CUEPACS) menggesa Jabatan Perkhidmatan Awam (JPA) untuk mempertimbang penambahbaikan skim perkhidmatan pembantu tadbir Gred 19 kepada Gred 29.Menurut Presiden CUEPACS, Datuk Adnan Mat, perkara itu adalah kerana faktor pelaksanaan tugas mereka yang kini setimpal sebagai tulang belakang sesebuah organisasi.

Malah, sebahagian besar mereka juga mempunyai taraf pendidikan yang setimpal dengan gred yang dicadangkan."Kalau kita ikutkan skim perkhidmatan keseluruhan pada masa ini, kita tidak perlu lagi ada lapisan pertengahan iaitu lapisan atas terus melaksana tugas. Jadi lapisan pertengahan ini telah pun tidak banyak atau boleh digabungkan diantara lapisan 29 dengan 19 boleh digabungkan dan akhirnya semuanya sepatutnya berada di lapisan 29," katanya pada Majlis Dialog Persidangan Dwi Tahunan Kali ke-15 Kesatuan Kebangsaan Pembantu Tadbir Kesihatan Semenanjung Malaysia di Port Dickson di sini.


Jemaah haji dinasihatkan menjaga kesihatan sebelum mula wukuf di Arafah

MAKKAH, 1 Julai - Menjelang operasi masya’ir haji minggu hadapan. Jemaah Malaysia dinasihat untuk sentiasa menjaga kesihatan dan bersedia sepenuhnya untuk mengharungi cabaran melaksanakan haji bermula wukuf di Arafah, mabit di Muzdalifah, melontar di Mina dan kembali ke baitullahilharam untuk tawaf dan sa’i.  Selain kekuatan mental dan fizikal, jemaah juga dinasihat sentiasa menjaga SOP dan berdoa agar segala urusan dipermudahkan. Menurut Pengarah Operasi Bimbingan Tabung Haji (TH), Ustaz Tengku Aziz Raja Abdullah, keberadaan di kawasan panas harus dihadkan.

(Pengarah Operasi Bimbingan Tabung Haji (TH), Ustaz Tengku Aziz Raja Abdullah)

"Kalau boleh kita hadkan berada di kawasan panas, kalau boleh kita cuba untuk beribadat di dalam bilik atau di surau yang dikhususkan ataupun kalau di masjid tempat yang tertentu jangan terdedah kepada cuaca panas dan boleh menyebabkan kita takut kesihatan kita terganggu apabila nak berangkat ke Arafah," katanya selepas menyampaikan ceramah persediaan haji kepada Jemaah di Bangunan Abraj Al-Janadriyah.  Tambah beliau, lapan malam terakhir jemaah digalak menggandakan amalan kerana banyak ganjaran yang boleh diperolehi pada waktu ini.  Bagi pandangan beberapa jemah haji di sini, peluang dan kesempatan yang diperolehi ini akan digunakan sebaik mungkin untuk ibadah"Yang penting betapa bertuahnya kita jadi tetamu Allah dan kita kena penuhi masa-masa yang ada ini untuk beribadat dengan Allah, sebab ini mungkin peluang kita sekali seumur hidup pergi ke Arafah, kalau umrah Mekah, Kaabah kita boleh pergi bila-bila, tetapi peluang ke Arafah mungkin inilah peluang sekali seumur hidup," kata jemaah haji Rafidah Bahari. "Jadi kesempatan ini sudah tentulah satu kesempatan yang perlu kita ambil sebaiknya. Seluruh jemaah haji Malaysia khususnya dan seluruh negara amnya bahawa peluang ini tidak akan diperolehi oleh semua, jadi kebetulah tahun ini kita dapat rezeki haji akbar jadi kita buat yang terbaik dan mudah-mudahan haji kita haji yang mabrur insya-Allah," kata jemaah haji Muhamad Saadan Mat Dari. "Kita kena sentiasa bersyukur kerana kita telah terpilih menjadi tetamu Allah dan kita kena banyaklah berdoa dan beramal ibadat," kata jemaah haji Noranis Mohd Ali.  "Bagi kami bersedia dari segi pengisian rohani, pengisian jiwa adalah paling utama. Bagaimana kita nak menempuh hari wukuf nanti dan apa yang perlu dilakukan. Mungkin sebelum ini dah mula, tetapi ia masih belum mencapai tahap yang maksimum. Tapi alhamdulilah selepas ceramah hari ini kita akan lebih bersedia insya-Allah," kata jemaah haji Noordiyana Mat Noordin


Cuepacs: Tiada keperluan waktu bekerja empat hari dalam seminggu

NEGERI SEMBILAN, 1 Julai - Kongres Kesatuan Pekerja-Pekerja di Dalam Perkhidmatan Awam (Cuepacs) berpandangan buat masa ini tiada keperluan untuk melaksana waktu bekerja empat hari dalam seminggu. Presiden Cuepacs, Datuk Adnan Mat berkata, penjawat awam perlu memberi tumpuan penuh dalam menyampaikan perkhidmatan kepada rakyat untuk membangunkan semula ekonomi selepas terkesan dengan COVID-19.

(Presiden Cuepacs, Datuk Adnan Mat ketika sidang media di sini)

"Secara umumnya Cuepacs merasakan tiada keperluan untuk masa ini. Sekarang masa untuk kita membantu rakyat, dan masa untuk kita memberi penyampaian terbaik kepada rakyat, serta masa untuk kita memudah cara kepada rakyat untuk kembali pulih pada ekonomi," katanya ketika ditemui pada majlis dialog Persidangan Dwi Tahunan Kali ke-XV Kesatuan Kebangsaan Pembantu Tadbir Kesihatan Semenanjung Malaysia (KEPTAKES) di Port Dickson. Terdahulu, media melaporkan Jabatan Perkhidmatan Awam akan menubuhkan satu pasukan khas yang akan mengkaji pelaksanaan waktu bekerja empat hari dalam seminggu. Cuepacs walaubagaimanapun tidak menghalang usaha itu, namun berharap akan ada kerjasama sekiranya pelaksanaan itu diteruskan. Cuepacs juga tidak menolak untuk mempertimbang perkara tersebut sekiranya terdapat keperluan berkaitan pelaksanaan empat hari bekerja setelah masalah rakyat dalam berdepan dengan ekonomi getir ketika ini selesai


Perlis catat 80 peratus peningkatan jenayah penipuan dalam talian

KANGAR, 1 Julai - Perlis mencatatkan peningkatan kes jenayah komersial yang melibatkan penipuan dalam talian iaitu 80 peratus kes dicatatkan hingga Mei 2022 iaitu menghampiri bilangan kes keseluruhan pada tahun lalu.  Ketua Polis Perlis Datuk Surina Saad berkata Jumlah berkenaan juga menghampiri nilai kerugian bagi kes tahun lalu iaitu RM 1.1 juta kerugian. Ianya menghampiri jumlah kerugian keseluruhan tahun lalu iaitu sebanyak RM1.8 juta.

(Ketua Polis Perlis Datuk Surina Saad)

"Kita tengok untuk tahun ini sudah hampir 80 peratus daripada kes tahun lepas telah dicapai untuk tahun ini, maknanya peningkatan itu amat ketara, kita baru sampai bulan 6, dah 80 peratus daripada kes sebelum ini, maksudnya peningkatan itu memang nampak ketara, dan keduanya kita tengok kes-kes yang di Perlis sahaja setiap hari memang ada laporan polis dibuat mengenai kes jenayah online ini," katanya selepas melancarkan Kempen Anti Scam Polis Diraja Malaysia (PDRM) 2022 peringkat Kontinjen Perlis di Ibu Pejabat Polis Kontinjen Perlis di sini. Tambah beliau, antara kes yang kerap berlaku adalah penipuan tawaran pekerjaan dan ‘love scam’, manakala jenis penipuan E- dagang dilihat semakin meningkat. Selain itu, kes melibatkan penggunaan akaun keldai menunjukkan pengurangan, kerana semakin banyak pertuduhan telah dibuat ke atas pemilik akaun.Surina turut menasihatkan orang ramai untuk membuat semakan terlebih dahulu di laman web https://semakmule.rmp.gov.my/ sebelum membuat sebarang transaksi dengan membuat semakan.


Pusat Rawatan TH di Makkah dan Madinah dapat pengiktirafan Kementerian Kesihatan Arab Saudi

(Ketua Pengarah Kesihatan, Tan Sri Dr Noor Hisham Abdullah)

KUALA LUMPUR, 1 Julai - Pusat Rawatan Lembaga Tabung Haji (TH) di Makkah dan Madinah menjadi pusat rawatan jemaah haji luar negara pertama di Arab Saudi yang mendapat kelulusan permit (TARKHIS) oleh Kementerian Kesihatan Arab Saudi bagi pembukaan dan pengoperasian hospital musim haji kali ini.Ketua Pengarah Kesihatan, Tan Sri Dr Noor Hisham Abdullah dalam satu kenyataan memaklumkan perkhidmatan ditawarkan di pusat rawatan itu hampir setara dengan hospital pakar Minor.Kelulusan permit ini diberikan setelah melalui pemeriksaan ketat dan teliti oleh Kementerian Kesihatan Arab Saudi.Ia juga pengiktirafan kepada kualiti dan standard fasiliti serta perkhidmatan kesihatan bagi jemaah Malaysia di Makkah dan Madinah.

"Sejumlah 268 katil disediakan di Pusat Rawatan Pesakit Dalam membabitkan Pusat Rawatan TH di Makkah dan Madinah serta Klinik Kecemasan Ibu Pejabat TH, manakala 148 katil disediakan bagi Pusat Rawat dan Rehat di Janadriyah, Land Premium dan Madinah."Selain itu, sejak Klinik Pesakit Luar di Makkah dan Madinah mula beroperasi pada 6 Jun lalu, kedatangan pesakit luar semakin meningkat, namun hampir keseluruhan kes yang diterima boleh dirawat dan mampu dicegah menerusi amalan penjagaan kendiri," kata beliau dalam kenyataan tersebut.Noor Hisham menyatakan cuaca panas terik dan kering di Tanah Suci Makkah dan Madinah boleh memberi kesan mudarat kepada kesihatan dan langkah penjagaan kesihatan perlu diambil serius jemaah.Justeru, jemaah disarankan mengikuti nasihat dan panduan kesihatan awam serta amalan pemakanan oleh KKM dan TH supaya tahap kesihatan sentiasa dalam keadaan baik bagi membolehkan urusan ibadah dilaksanakan dengan lancar dan sempurna.


MOTAC lancar Pelan Pemulihan Pelancongan bagi kluster pengangkutan udara

BANGI, 1 Julai - Kementerian Pelancongan, Seni dan Budaya (MOTAC) melalui Tourism Malaysia melancarkan Pelan Pemulihan Pelancongan 2022 bagi Kluster Pengangkutan Udara dalam usaha menyemarakkan pelancongan domestik seiring peralihan ke fasa endemik.Pelan tersebut yang merupakan kesinambungan daripada Pakej Rangsangan Ekonomi (PRE 1.0), adalah salah satu inisiatif bawah Pelan Pemulihan Industri Pelancongan yang melibatkan penyaluran insentif kepada rakyat Malaysia dalam bentuk diskaun, baucar dan rebat.

(Menteri Pelancongan, Seni dan Budaya Datuk Seri Nancy Shukri)

Bawah Kluster Pengangkutan Udara, dianggarkan seramai 45,879 rakyat Malaysia berpeluang menebus tawaran e-baucar bernilai antara RM25 sehingga RM100 menerusi pembelian tiket penerbangan secara dalam talian melibatkan lima syarikat penerbangan bermula 1 Julai sehingga 31 Disember 2022. Lima syarikat penerbangan tersebut ialah Malaysia Airlines, AirAsia, Batik Air (Malindo Air), Firefly dan MASwings.Pembelian tiket boleh dibuat sama ada menerusi aplikasi atau laman sesawang syarikat-syarikat penerbangan. Malaysia Airlines (MAS) mempromosikan tawaran e-baucar bernilai RM100 untuk 10,000 pengguna manakala Firefly dan Batik Air masing-masing menawarkan penebusan sebanyak RM50 kepada 4,000 penumpang. Seramai 4,000 pengguna MASwings pula boleh menebus e-baucar bernilai RM25.Tawaran bagi tiket penerbangan melibatkan MAS, Firefly, Batik Air dan MASwings ini adalah terhad untuk satu kali penebusan sahaja. Bagaimanapun, rakyat Malaysia boleh melakukan penebusan maksimum sehingga tiga kali bagi tawaran e-baucar bernilai RM50 melibatkan penerbangan sehala atau dua hala AirAsia yang disasarkan untuk 23,879 penumpang.Penebusan e-baucar yang ditawarkan oleh semua syarikat penerbangan tersebut adalah terhad kepada sektor penerbangan domestik sahaja.


Biasiswa diberikan kepada anak Negeri Sembilan yang melanjutkan pelajaran

NEGERI SEMBILAN, 1 Julai - Kerajaan Negeri Sembilan menyalurkan biasiswa kepada para pelajar anak Negeri Sembilan yang berjaya melanjutkan pelajaran sama ada dalam atau luar negara.Menteri Besar, Datuk Seri Aminuddin Harun berkata, biasiswa atau bantuan pelajaran yang disalurkan tersebut adalah berdasarkan kutipan zakat yang meningkat di Negeri Sembilan pada setiap tahun.

(Menteri Besar, Datuk Seri Aminuddin Harun ketika bertemu media di sini)

"Bukan sahaja di Mesir dan di Jordan biasiswa ini akan diberikan kepada semua anak negeri yang melanjutkan pelajaran tidak kira dalam atau luar negara. Maksudnya kalau luar negeri tu Mesir dan Jordan, Morocco tetapi dalam negara juga kita mungkin akan pertimbang untuk biasiswa," katanya pada Majlis Pecah Tanah Bagi Cadangan Pembinaan Baharu Masjid Bandar Seremban Selatan di sini.Projek dengan kos lebih RM6 juta itu, merupakan antara tujuh buah masjid baharu yang dibina bawah Peruntukan Pembangunan Negeri Sembilan.


Dekad Platinum APM ke-70, APM Kedah tawan lima bukit dan gunung

ALOR SETAR, 1 Julai - Sempena Dekad Platinum APM ke-70 tahun, Angkatan Pertahanan Awam Malaysia (APM) negeri Kedah tidak terkecuali apabila berjaya menawan lima bukit dan gunung di negeri itu.Pengarah APM Kedah, Leftenan Kolonel (PA) Awang Askandar Ampuan Yaacub, berkata lima bukit berkenaan ialah Gunung Keriang di daerah Kota Setar, Gunung Jerai di Yan, Bukit Derdap di Sik, Bukit H di Kuala Muda dan Bukit Besar di Kulim.Program pendakian dan kibaran panji APM itu diadakan serentak di seluruh negara semalam, untuk mencipta rekod pendakian di 70 puncak bukit atau gunung di Malaysia.

(Anggota APM Kedah bergambar di salah satu puncak bukit yang berjaya ditawan/Foto APM Kedah)

Awang Iskandar berkata pendakian di Kedah melibatkan 80 anggota bagi menguji ketahanan diri, mental, fizikal serta sekali gus mencipta rekod kibaran bendera APM. Beliau yang mengetuai pendakian di Gunung Keriang berkata penganjuran program sebagai simbolik Sambutan Hari Ulang Tahun Pertahanan Awam pada 26 Mac yang lalu.Ia bagi menzahirkan penghargaan dan terima kasih kepada seluruh warga APM yang menabur bakti kepada jabatan.Pendakian di akhiri dengan aktiviti meletakkan "plak” tanda ingatan di puncak lima gunung dan bukit di Kedah dengan menanam pokok sebagai menyokong Kempen Penanaman 100 Juta Pokok Jabatan Perhutanan Semenanjung Malaysia.


Program Cabaran Laut Antarabangsa Labuan (LISC) bermula hari ini menawarkan hadiah RM100,000

LABUAN, 1 Julai - Sebanyak 55 pasukan dari Semenanjung Malaysia, Sabah dan Labuan menyertai Pertandingan Memancing Laut Dalam sempena Program Cabaran Laut Antarabangsa Labuan (LISC) 2022.  Pertandingan itu bermula hari ini sehingga 3 Julai yang menawarkan hadiah pertandingan keseluruhan berjumlah lebih RM100,000 dengan pelbagai kategori dipertandingkan. Pemangku Ketua Pegawai Eksekutif Perbadanan Labuan, Rithuan Mohd Ismail berkata, penyertaan pada tahun ini amat memberangsangkan berbanding tahun sebelumnya.

(Pemangku Ketua Pegawai Eksekutif Perbadanan Labuan, Rithuan Mohd Ismail)

Namun demikian, penyertaan dari luar negara tidak dapat dilaksanakan atas faktor kekangan Prosedur Operasi Standard (SOP) negara masing-masing.  "Seperti mana kita sedia maklum bahawa pertandingan memancing laut dalam ini adalah acara terbesar atau pun acara yang paling utamalah di dalam penganjuran Labuan International Sea Challenge ini," katanya kepada pemberita, selepas menyempurnakan pelepasan “Flag Off” pertandingan, di Jeti Marina Awam, di sini. Menurut beliau lagi, pihak penganjur menetapkan kawasan pertandingan itu terletak sejauh 40 batu nautika dari Pulau Labuan.  Tambah beliau, pelbagai acara lain turut diadakan antaranya pertandingan kayak, petanque pantai, tarik tali pantai, bola tampar pantai, pertandingan memancing pesisir pantai dan lain-lain lagi.  Majlis penutupan program itu dijangka akan berlangsung Ahad ini.


JTDLKM: Kurangkan kebergantungan pengeluar kepada orang tengah

SELAYANG, 1 Julai- Bagi mengurangkan kebergantungan pengeluar kepada orang tengah, Kementerian Pertanian dan Industri Makanan (MAFI) telah menganjurkan program khas Jualan Terus Dari Ladang Keluarga Malaysia (JTDLKM).Timbalan Menteri Pertanian dan Industri Makanan 1, Datuk Seri Ahmad Hamzah berkata program tersebut bertujuan memberi ruang kepada pengguna untuk mendapatkan keperluan harian dengan penjimatan sehingga 10% dari harga pasaran setempat bagi produk terpilih."Sebenarnya matlamat yang tersirat untuk kita membasmi orang tengah itu dan memberikan peluang yang terbaik kepada pengguna untuk mendapatkan harga yang lebih berpatutan dengan barangan-barangan segar daripada ladang dan berkualiti dan kita nak kalau boleh nak melihat pengguna-pengguna mestilah dapat menggunakan hak mereka yang lebih baik lagi memilih barang-barang yang segar daripada ladang dan berkualiti," katanya.

(Timbalan Menteri Pertanian dan Industri Makanan 1, Datuk Seri Ahmad Hamzah)

Tambah beliau, sebanyak 190 program telah dilaksanakan dengan nilai jualan RM2.06 juta telah direkodkan bermula Januari hingga Jun tahun ini.Program tersebut dilihat berada pada landasan tepat untuk mencapai sasaran nilai jualan RM10.5 juta menjelang akhir tahun ini, dengan lebih 800 program sama akan dilaksanakan di seluruh negara tidak lama lagi.Turut bekerjasama menjayakan program adalah Lembaga Pemasaran Pertanian Persekutuan (FAMA), Lembaga Pertubuhan Peladang (LPP), Lembaga Kemajuan Ikan Malaysia (LKIM), Pertubuhan Peladang Kebangsaan (NAFAS) dan Persatuan Nelayan Kebangsaan (NEKMAT).


Pasangan suami isteri antara tiga individu direman edar dadah

KEPALA BATAS, 1 Julai - Sepasang suami isteri antara tiga individu yang diberkas selepas disyaki terlibat dengan kegiatan pengedaran dadah di sekitar Seberang Perai, di sini. Ketua Polis Daerah Seberang Perai Utara (SPU), ACP Mohd Radzi Ahmad berkata, serbuan pertama telah menahan sepasang suami isteri berusia 44 dan 35 tahun di sebuah rumah dekat sungai dua.  Manakala seorang lagi suspek lelaki, juga berusia 44 tahun, ditahan di bengkel kereta dekat Chai Leng Park, Perai.  Hasil serbuan, polis berjaya merampas 13 bungkusan ganja seberat 13,525 gram. Dadah terbabit dianggarkan bernilai hampir RM34,000. Turut disita barangan kemas dan sejumlah wang tunai.

(Ketua Polis daerah Seberang Perai Utara (SPU), ACP Mohd Radzi ketika sidang media di sini)

"Hasil risikan mendapati aktiviti pengedaran dadah oleh sindiket ini telah bergiat aktif sejak awal tahun 2022 untuk pasaran tempatan ya," katanya di sini Seorang daripada lelaki berkenaan turut mempunyai rekod jenayah lampau. Sementara suami kepada suspek wanita terbabit didapati positif dadah.  Kesemua suspek kini direman bagi membantu siasatan mengikut Seksyen 39B Akta Dadah Berbahaya 1952.  Nilai keseluruhan rampasan dadah dan sitaan berjumlah RM48,813.


MAFI komited menjaga kebajikan petani serta sektor pengeluaran padi

KEPALA BATAS, 1 Julai - Kementerian Pertanian dan Industri Makanan (MAFI) mengadakan satu program ke arah perancangan dan hala tuju pengeluaran benih padi kepada petani.  Menerusi Program Insentif Benih Padi, Pertubuhan Peladang Kawasan (PPK) Lahar Bubu dijadikan sebagai salah satu pengeluar benih padi dengan kuota pembelian 5000 metrik tan setahun.

(Timbalan Menteri II, Datuk Dr. Nik Zawawi Salleh ketika melawat di pusat pengeluaran benih padi di sini)

Timbalan Menteri II, Datuk Dr. Nik Zawawi Salleh berkata kerajaan akan sentiasa komited dalam menjaga kebajikan petani serta sektor pengeluaran padi.  "Dan mereka tidak pentingkan kepada keuntungan semata mata tetapi mereka mahu lihat para petani dalam negara kita ini benar-benar mencapai tahap kejayaan yang sepatutnya dicapai," katanya selepas melawat kawasan operasi penghasilan benih padi di sini. Selain itu, beliau turut berkongsi alternatif terbaik untuk meningkatkan hasil benih padi negara.  Rekod setakat ini, sebanyak 1550 hektar kawasan ladang benih melibatkan Pertubuhan Peladang Kawasan di negeri Selangor, Perak, Kedah dan Pulau Pinang.


Tiada lagi caj potong ayam di Pasar Besar Bachang, Melaka

BACHANG, 1 Julai- Peniaga ayam di Pasar Besar Bachang, Melaka kini tidak lagi mengenakan caj pemotongan ayam.  Menurut Pengarah Kementerian Perdagangan Dalam Negeri dan Hal Ehwal Pengguna (KPDNHEP) negeri, Norena Jaafar, caj tambahan itu tidak lagi dikenakan kepada pembeli selepas kerajaan menetapkan harga siling runcit ayam standard pada kadar RM9.40 sekilogram bermula hari ini.  "Jadi kita pergi tengok, rata-rata mereka sudah mula menaikkan harga RM9.40 dan bila kita semak balik tiada caj perkhidmatan dikenakan oleh peniaga. Caj perkhidmatan antara 50 sen hingga 80 sen, setakat sekarang hari ni tidak ada."Rata-rata peniaga sangat berpuas hati sebab kerajaan mendengar rintihan mereka dan peniaga berjanji tidak akan menaikkan harga sewenang-wenangnya dan tidak akan mengenakan caj pemotongan ayam,"kata Norena kepada pemberita selepas membuat tinjauan di Pasar Besar Bachang dan Pasaraya Lotus, di sini.

(Norena Jaafar ketika di temu bual selepas membuat tinjauan di Pasar Besar Bachang dan Pasaraya Lotus, Bachang,Melaka)

Sementara itu, peniaga dan pengguna berterima kasih kepada kerajaan kerana memahami kos sara hidup Keluarga Malaysia yang semakin meningkat.

"Tapi kali ini, bila mereka umumkan harga RM9.40, peruncit pun senang hati pengguna pun tidak ada rasa membebankan pada mereka dari segi bekalan pula alhamdulillah bekalan ayam ada," kata peniaga ayam, Hamzah Osman. "RM9.40 adalah harga peniaga dan itu juga merupakan harga pengguna. Tidak ada perbezaan buat masa ini, tidak ada apa-apa masalah pada masa ini dan bila pengguna tengok tidak ada caj perkhidmatan baru pengguna merasa lega," kata seorang lagi peniaga ayam, Ghazali Abu Bakar. "Pada pandangan saya bila kerajaan sudah selaraskan harga macam ini kita sebagai pengguna tidak rasa tertekan sangat dan beban kos sara hidup makin meningkat jadi dengan ada selaraskan harga macam ini boleh buat bantu rakyat," kata pengguna, Normah Abdul Samad. "Kalau meningkat harga nanti kalau tarik subsidi kalau dah selaras macam ini kita kata masih boleh lagi kita nak 'survive'," luah seorang lagi pengguna, Norhelmy Abu Bakar.


Warganegara Malaysia tidak perlu isi pas pengembara di MySejahtera

KUALA LUMPUR, 1 Julai- Berkuat kuasa 4 Julai, warganegara Malaysia yang pulang ke negara ini tidak perlu lagi mengisi dan melengkapkan ciri-ciri pas pengembara dalam aplikasi MySejahtera, kata Menteri Kesihatan Khairy Jamaluddin.Buat permulaan, katanya pemansuhan tersebut hanya terpakai kepada warganegara Malaysia sebelum diperluaskan secara berperingkat kepada pemegang pas sosial, pas pelajar dan penduduk tetap kelak.“Kelonggaran ini bagi memudahkan warganegara kita kembali ke Malaysia, di samping keadaan sistem kesihatan kini berada pada tahap baik dan memuaskan,” katanya dalam kenyataan hari ini.Khairy berkata ciri-ciri pas pengembara tersebut masih terpapar di aplikasi MySejahtera dan perlu dilengkapkan oleh pengembara bukan warga Malaysia sebelum memasuki negara ini."Selain pemantauan kes-kes COVID-19 dalam kalangan pengembara luar, ciri-ciri tersebut perlu dilengkapkan oleh mereka supaya Kementerian Kesihatan Malaysia berupaya membuat pemantauan rapi ke atas penyakit berjangkit lain dari luar negara seperti cacar monyet," katanya.

Sebelum ini, kerajaan menetapkan pengembara ke Malaysia termasuk warganegara dan bukan warganegara perlu mengisi pas pengembara, berfungsi memastikan pengembara melengkapkan borang deklarasi kesihatan dan selain pemberian Perintah Pengawasan dan Pemerhatian Di Rumah (HSO).- BERNAMA


PASIR SALAK, 1 Julai- Lebih 3,000 peluang pekerjaan ditawarkan menerusi Program Jamin Kerja bersempena Jelajah Aspirasi Keluarga Malaysia (AKM) di Litar Dato’ Sagor, Pasir Salak.  Program tiga hari itu disertai 24 majikan.  Pegawai Perkhidmatan Pekerjaan PERKESO Negeri Perak, Farah Jasmin Mohd Zainuri berkata program itu menyasarkan pencari kerja daripada pelbagai sektor agar mereka tidak tercicir daripada radar insentif kerajaan.   "Kita harapkan mereka pencari kerja yang berminat untuk cari kerja ambil peluang untuk dapatkan pekerjaan kerana dalam zaman pandemik ini memang kita tahu sukar untuk mendapatkan pekerjaan jadi bila peluang ini dah ada kita minta. "Rebut semua peluang yang mana ada. Jadi boleh datang sebab di sini memang kita terus temu duga dengan pihak majikan dan kalau kata pihak majikan tersebut hendak ambil bekerja pun dia boleh ambil terus bekerja ataupun kalau mereka mahu adakan sesi terbuka seterusnya boleh jadi kali kedua temu duga akan diadakan," kata Farah Jasmin semasa ditemui wartawan di tapak program di sini.

(Program Jamin Kerja jelajah AKM Pasir Salak tawar 3,000 pekerjaan)

Beliau berkata pencari kerja yang bukan pencarum dengan PERKESO juga boleh menuntut elaun bawah Sistem Insurans Pekerjaan Elaun Mencari Pekerjaan SIP EMP Plus.  Mereka akan menerima elaun tigabulan pertama berjumlah RM300 dan sekiranya berjaya mendapat pekerjaan bayaran sekali beri sebanyak RM400 akan diberikan.  Setakat Jun, sebanyak 940 individu telah hilang pekerjaan, manakala 18,581 kekosongan jawatan ditawarkan majikan yang berdaftar dengan MyFutureJobs.


Rumah bot di Tasik Kenyir akan digredkan mengikut kategori bintang

KUALA TERENGGANU, 1 Julai- Jabatan Pelancongan Negeri Terengganu akan memperkenalkan sistem penarafan bintang terhadap 70 rumah bot yang beroperasi di Tasik Kenyir, Hulu Terengganu sebagai satu lagi penambahbaikan perkhidmatan pelancongan di destinasi tersebut.Pengarahnya, Fadli Yusof berkata ketika ini pihaknya dengan kerjasama Kementerian Pelancongan, Seni dan Budaya sedang memperincikan beberapa kriteria yang akan dinilai dalam sistem penarafan itu."Antara kriteria itu ialah tandas, sistem kumbahan, penyediaan makanan, bilik penginapan serta kemudahan tambahan seperti penyaman udara yang disediakan oleh pengusaha rumah bot."Penarafan diberi dari satu hingga lima bintang sepertimana hotel di darat. Kita yakin, sistem ini akan merancakkan lagi industri pelancongan kerana pelancong boleh memilih rumah bot yang sesuai dengan keselesaan dan bajet mereka," katanya kepada Bernama hari ini.Apabila siap kelak, penarafan rumah bot itu yang dijangka bermula tahun depan akan menjadi garis panduan standard untuk rujukan di tasik-tasik pelancongan peringkat kebangsaan.

Mengulas lanjut, Fadli berkata setakat ini semua pengusaha bot di Tasik Kenyir telah dimaklumkan mengenai cadangan itu dan mereka akan diberi taklimat terperinci mengenai kriteria yang akan dinilai.Beliau berkata ketika ini kadar harga bagi setiap rumah bot yang memuatkan antara 20 hingga 25 penumpang ialah RM1,500 hingga RM5,000 untuk satu malam. -BERNAMA


SALAMfm beroperasi di konti baharu

KUALA LUMPUR, 1 Julai- Saluran radio islamik, SALAMfm yang dikendalikan Bahagian Penyiaran, Jabatan Kemajuan Islam Malaysia (JAKIM) menerima suntikan semangat apabila mula beroperasi di konti baharu di Wisma Radio Angkasapuri.  Ketua Pengarah Penyiaran, Datuk Che Roslan Che Daud berkata dengan pembaharuan ini diharap SALAMfm sebagai satu-satunya saluran kandungan islamik di RTM, dapat melaksanakan objektifnya menyebarkan dakwah kepada masyarakat dengan lebih berkesan dan menyeluruh.  "Harapan saya di pihak RTM, ingin melihat SALAMfm dapat berkembang baik terutama sekali mengetengahkan program-program dan kandungan yang bersifat islamik. Kandungan berkaitan Islam ini perlu diketengahkan dalam keadaan kedudukan kita dalam negara kita masalah-masalah dari segi gejala sosial dan sebagainya," kata Che Roslan selepas merasmikan konti baharu SALAMfm yang turut dihadiri Timbalan Ketua Pengarah Operasi JAKIM, Datuk Sirajuddin Suhaimi di Wisma Radio Angkasapuri, di sini.

(Datuk Che Roslan Che Daud ditemu bual selepas merasmikan konti baharu SALAMfm)

Bersiaran di frekuensi yang sama dengan stesen radio Orang Asli ASYIKfm di 91.1fm bermula jam 11 malam hingga 8 pagi, stesen radio islamik ini telah menunggu 13 tahun untuk mendapat konti khas.Sebelum ini siarannya beroperasi di konti yang sama dengan ASYIKfm.  Radio SALAMfm yang telah dilancarkan pada 2009, menyiarkan sepenuhnya rancangan-rancangan agama terbitan Bahagian Penyiaran JAKIM seperti Qolbu dan Salam Tilawah serta menyiarkan lagu-lagu dakwah dan ketuhanan.  "Kami juga berharap setiap penyampaian kami setiap yang kami lontarkan dakwah ini akan diterima masyarakat dan kami dapat bersaing secara sihat dengan mana-mana stesen radio tak kiralah sama ada swasta ataupun kerajaan," kata penyampai radio SALAMfm, Yunie Yunos,


UNITEN tubuh pusat kecemerlangan nasional bertaraf antarabangsa

PETALING JAYA, 1 Julai- Universiti Tenaga Nasional (UNITEN) menubuhkan Pusat Tenaga Nasional (NEC), sebuah pusat kecemerlangan nasional bertaraf antarabangsa.Penubuhan pusat tersebut bagi mendalami aspek peralihan tenaga, merangkumi isu perubahan iklim, pembangunan lestari dan sumber tenaga boleh baharu (TBB).Menteri Tenaga dan Sumber Asli, Datuk Seri Takiyuddin Hassan berkata, penubuhan NEC di universiti milik Tenaga Nasional Berhad (TNB) itu, tepat pada masanya.Ia antara usaha proaktif menyumbang kepakaran dalam kalangan penyelidiknya terhadap agenda pembangunan negara."Penubuhan NEC ini sebenarnya tepat pada masanya,di kala dunia termasuk negara ini sedang berdepan dengan isu peningkatan kos penjanaan elektrik ekoran peningkatan kos bahan api, justeru,saya ingin melontarkan satu cabaran kepada penyelidik dari NEC, apakah pilihan dan langkah jangka masa panjang yang boleh lagi diterokai kerajaan bagi memastikan harga bekalan elektrik kekal mampu bayar," katanya.Teks ucapan beliau dibacakan Timbalan Menteri Tenaga dan Sumber Asli, Datuk Ali Biju pada Majlis Prapelancaran NEC di UNITEN.

(Timbalan Menteri Tenaga dan Sumber Asli, Datuk Ali Biju)

Lima pusat kecemerlangan diletakkan bawah NEC antaranya Institut Tenaga Lestari (ISE), Institut Kejuruteraan Kuasa (IPE) dan Institut Infrastruktur Tenaga (IEI).


Tiada lagi pendekatan 'tembok besi' antara kerajaan-pembangkang - Annuar

(Tan Sri Annuar Musa (depan) menunjukkan logo Hari Kebangsaan dan Hari Malaysia 2022 pada Majlis Pelancaran di Angkasapuri/BERNAMA)

KUALA LUMPUR, 1 Julai- Kerajaan akan terus memastikan kestabilan politik negara demi kepentingan menjaga kesejahteraan dan kebajikan Keluarga Malaysia dalam berdepan pascapandemik dan fasa peralihan ke endemik, kata Menteri Komunikasi dan Multimedia Tan Sri Annuar Musa.Beliau berkata pendekatan ‘tembok besi’ antara kerajaan dan pembangkang tidak lagi boleh diambil kerana kestabilan politik demi menjaga kebajikan Keluarga Malaysia adalah lebih penting.“(Kerajaan) pastikan suasana politik negara stabil, walaupun kita (kerajaan) terpaksa berkorban dengan bekerja, berkongsi dan merancang bersama pihak lawan (pembangkang) yang dahulunya kita dipisahkan dengan ‘tembok besi’ antara kerajaan dan pembangkang. “Ego mesti ditanam dalam-dalam, berpuak-puak yang berlebih-lebihan mesti ditolak jauh-jauh, politik solo, semberono, rasa segala-galanya boleh dibuat sendiri bukan formula yang sesuai untuk sekarang… kita perlukan prinsip al-Ta'ayush atau kebersamaan dan muafakat,” katanya.Beliau berkata demikian pada majlis pelancaran logo dan tema sambutan Hari Kebangsaan dan Hari Malaysia 2022 di Angkasapuri di sini. -BERNAMA

(Tan Sri Annuar pada sidang media selepas melancarkan Logo dan Tema Hari Kebangsaan dan Hari Malaysia 2022 di Angkasapuri/BERNAMA)


Penubuhan Pasukan Khas Jihad Tangani Inflasi bukti kerajaan tidak lepas tangan

KUALA LUMPUR, 1 Julai- Penubuhan Pasukan Khas Jihad Tangani Inflasi membuktikan kerajaan tidak mengamalkan sikap lepas tangan dalam menyelesaikan isu rakyat yang kian mendesak. Timbalan Presiden Gabungan Persatuan-Persatuan Pengguna Malaysia (FOMCA) Mohd Yusof Abdul Rahman berkata ramai yang tidak sedar bagaimana kerajaan menjalankan peranan mereka dalam mengurangkan impak inflasi kepada rakyat.Katanya, penubuhan pasukan tersebut adalah satu pendekatan rentas kementerian yang holistik dirumuskan kerajaan dan memastikan rakyat memahami situasi yang sedang melanda negara."Saya rasa tindakan yang dilakukan pasukan ini kalau dilihat tindakannya sama sepertimana kita menangani COVID-19. Kerajaan membuat pengumuman setiap kali mesyuarat diadakan untuk maklumkan rakyat apakah tindakan yang diambil bagi mengatasi masalah inflasi dan rakyat juga dapat bertindak bersama," katanya kepada Bernama.Berkongsi pandangan yang sama, Ketua Ekonomi BIMB Securities Imran Nurginias berkata langkah menubuhkan pasukan itu juga membolehkan kerajaan memulihkan ekonomi dengan mendalami kelemahan pasaran."Pasukan petugas ini juga akan mendengar pandangan dan rungutan pengguna serta input daripada kumpulan pengguna,” katanya.Dalam pada itu, Imran berharap pasukan khas yang ditubuhkan pada Rabu lepas itu dapat menyusun strategi dan menyelaraskan tindakan untuk menyelesaikan isu berkaitan inflasi khususnya dalam mengawal kenaikan harga barang dengan lebih berkesan.Katanya, perkara itu dapat dicapai melalui penguatkuasaan yang lebih jitu dalam mencegah salah laku peniaga dan melihat kepada kesan domino akibat kenaikan harga barang serta menyelesaikan masalah rantaian bekalan barangan.Sementara itu, Presiden Kelab Belia Prihatin Malaysia Luqman Hakim Md Zim pula memberi saranan kepada pasukan itu supaya mengkaji semula subsidi bersasar seperti yang dilakukan oleh kebanyakan negara maju untuk mengurangkan beban rakyat.“Saya berpandangan pasukan Jihad itu perlu mengkaji semula pelaksanaan dan peruntukan subsidi rawak seperti yang kerajaan berikan terhadap petrol...selain dapat jimatkan perbelanjaan kerajaan, ia memberi lebih banyak manfaat kepada rakyat di negara ini,” katanya.

Luqman Hakim turut menyarankan agar kerajaan mewujudkan kad pembelian khususnya untuk barangan terkesan seperti beras, minyak masak dan sebagainya. Katanya, kad pembelian itu adalah langkah yang terbaik supaya kerajaan dapat mengurangkan perbelanjaan negara dan sebaliknya memberikan bantuan yang lebih bersasar kepada golongan yang memerlukan.Rabu lepas, Mesyuarat Jemaah Menteri dilaporkan bersetuju menubuhkan Pasukan Khas Jihad Tangani Inflasi yang berperanan mengumpulkan semua maklumat daripada kementerian, agensi dan orang ramai bagi menyelesaikan isu-isu berkaitan inflasi khususnya mengawal kenaikan harga barang dengan lebih efisien dan berkesan. -BERNAMA


LPP beri fokus kepada sektor penternakan, perikanan

BUTTERWORTH, 1 Julai- Lembaga Pertubuhan Peladang (LPP) akan bergerak seiring dengan perkembangan semasa dan memberi fokus kepada bidang lain seperti penternakan dan perikanan dalam usaha menjadi tulang belakang rangkaian sektor pertanian dan makanan.  Timbalan Menteri Pertanian dan Industri Makanan 2, Datuk Dr Nik Muhammad Zawawi berkata LPP akan terus memainkan peranan penting dalam usaha mencapai hasrat ‘Keluarga Malaysia’.  Ke arah itu, pertubuhan tersebut tidak hanya menumpukan pengkhususan dalam bidang pertanian, malah sektor penternakan dan perikanan akan menjadi fokus penting.  "Dia sekali gus menggambarkan LPP adalah sebuah agensi yang besar dan sebuah agensi yang akan melaksanakan cita-cita dan hasrat kerajaan Malaysia untuk kita bina sektor pertanian ini supaya menjadi sebuah sektor yang berjalan seiring dengan sektor-sektor lain di semua peringkat" katanya kepada pemberita selepas Majlis Malam Permata Gemilang Lembaga Pertubuhan Peladang (LPP) 2022 di sini.

(LPP akan bergerak seiring dengan perkembangan semasa dan berusaha menjadi tulang belakang rangkaian sektor pertanian dan makanan)

Majlis itu diadakan sebagai tanda menghargai sumbangan kakitangan LPP yang telah bersara dan yang masih berkhidmat dalam agensi itu.  Seramai 310 kakitangan LPP menerima anugerah dalam majlis yang diadakan itu.


Gempa kuat landa Rantau Kepulauan Filipina, pagi ini

KUALA LUMPUR, 2 Jun - Gempa bumi kuat berukuran 6.0 pada skala Richter dikesan melanda Rantau Kepulauan Filipina, pada 2.40 pagi ini.Menurut kenyataan Jabatan Meteorologi Malaysia (MetMalaysia) hari ini, gegaran berkenaan berlaku pada kedudukan 128 kilometer (km) timur laut dari Laoag City, Filipina dengan kedalaman 101km."Penilaian awal, gempa berkenaan tidak membawa ancaman tsunami kepada Malaysia", menurut kenyataan itu.

(Gempa bumi berukuran 6.0 skala Richter landa Rantau Kepulauan Filipina, pada 2.40 pagi/MetMalaysia)


Lebih 100,000 warga asing direkod lakukan pelbagai kesalahan jalan raya

SHAH ALAM, 1 Julai- Sebanyak 136,448 warga asing direkod melakukan pelbagai kesalahan jalan raya dan 143,630 notis saman di keluarkan bagi tempoh 2019 hingga 23 Jun 2022 dalam Operasi Pemandu Warga Asing (Ops PEWA). Menurut Timbalan Ketua Pengarah (Perancangan dan Operasi) Jabatan Pengangkutan Jalan Malaysia (JPJ), Aedy Fadly Ramli, kesalahan yang dilakukan, antaranya tiada lesen memandu, lesen tamat tempoh, Lesen Kenderaan Motor (LKM) dan tiada Lesen Memandu Kenderaan Perkhidmatan Awam."Bagi Selangor, seramai 566 warga asing dikesan melakukan kesalahan sama dengan 6,851 notis dikeluarkan JPJ", katanya pada sidang media selepas Ops PEWA di Persiaran Budiman, Seksyen 25 dekat sini.

(Timbalan Ketua Pengarah (Perancangan dan Operasi) JPJAedy Fadly Ramli)

Operasi tersebut turut disertai Jabatan Imigresen dan Polis Diraja Malaysia (PDRM) bermula pukul 8.00 dan memfokuskan kepada pemandu warga asing di kawasan Seksyen 25, Taman Sri Muda.Aedy berkata, 714 kenderaan dan 132 notis telah dikeluarkan kepada pemandu warga asing atas pelbagai kesalahan."Jadi untuk makluman semua kali ini kita memfokuskan di kawasan Seksyen 25, Shah Alam."Kita mendapati di kawasan ini banyak warga asing yang melakukan pelbagai kesalahan. Jadi untuk hari ini sehingga jam 5 petang ini kita telah menyita sebanyak 22 buah kenderaan iatu 19 buah motosikal 2 buah lori, motokar", katanya.Tambahnya, Ops PEWA akan diteruskan oleh JPJ di seluruh negara dari semasa ke semasa.


Diskaun hingga 40 peratus, setiap kompaun kepada pengusaha pelancongan

KUALA LUMPUR, 1 Julai- Kementerian Pelancongan, Seni Dan Budaya (MOTAC) menawarkan diskaun pembayaran sehingga 40 peratus bagi setiap kompaun dikenakan sehingga 30 September ini kepada pengusaha pelancongan.MOTAC menerusi kenyataan menyebut tawaran diskaun tersebut merupakan inisiatif kerajaan dalam membantu penggiat industri pelancongan yang masih terkesan akibat penularan wabak COVID-19.Selain itu, pengusaha pelancongan dan pemandu pelancong juga menerima pengecualian kompaun atas kesalahan gagal memperbaharui lesen.Namun ianya tertakluk kepada kompaun yang dikeluarkan bagi tempoh 1 Julai hingga 30 September ini.

"Syarat lain, permohonan lengkap perlu dikemukakan dalam tempoh 30 hari selepas tamat tempoh lesen."MOTAC berharap inisiatif ini dapat membantu meringankan beban penggiat industri yang terkesan dengan penularan wabak COVID-19.“Pihak kementerian menegaskan bahawa kegagalan untuk menjelaskan kompaun yang dikeluarkan boleh menyebabkan tindakan pendakwaan diambil kepada syarikat atau pemandu pelancong yang berkaitan,” menurut kenyataan itu.


KPDNHEP berjaya rampas minyak masak bersubsidi RM1.6 juta

KUALA LUMPUR, 1 Julai- Minyak masak berpaket bernilai RM1.6 juta, berjaya dirampas Kementerian Perdagangan Dalam Negeri dan Hal Ehwal Pengguna (KPDNHEP)

Menurut Menterinya, Datuk Seri Alexander Nanta Linggi, jumlah nilai rampasan itu setakat Januari sehingga Jun tahun ini.

Beliau berkata rampasan merangkumi pelbagai kesalahan yang melibatkan penyalahgunaan minyak masak bersubsidi.

(Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi)

"Menyorok ada, ketirisan disalahgunakan kerana minyak masak bersubsidi satu kg polibag ini dijual dengan harga murah berharga RM2.50. Ini adalah kegunaan domestik, isi rumah. Mereka yang membeli ini untuk restoran, memang itu adalah kesalahan", katanya.Beliau berkata demikian dalam sidang media selepas Mesyuarat Agung Tahunan ke-29 Persatuan Pengilang dan Industri Perkhidmatan Bumiputera Malaysia di ibu negara.KPDNHEP juga akan mewujudkan program kerjasama dengan agensi-agensi penguatkuasaan termasuk Polis Diraja Malaysia (PDRM), bagi memastikan bekalan minyak masak tidak diseleweng atau diseludup di peringkat domestik, atau ke luar negara.


KUALA LUMPUR, 30 Jun- Bekas atlet olahraga negara, Sukan Olimpik 1956 di Melbourne, Australia, M. Harichandra, meninggal dunia akibat sakit tua di kediamanannya di Singapura, semalam.

Mendiang berusia 92 tahun dan merupakan abang kepada legenda pecut negara Tan Sri Dr M. Jegathesan.Jegathesan, yang dikenali sebagai 'The Flying Doctor', berkata abangnya itu menghembuskan nafas terakhirnya di Singapura sebelum beliau sempat menghubunginya melalui panggilan telefon. Upacara sembahyang dan pembakaran mayat disempurnakan di Singapura hari ini.Mendiang adalah atlet yang pernah menyertai Sukan Asia 1954 di Manila dan Sukan Olimpik Melbourne 1956 serta antara kumpulan atlet negara pertama beraksi dalam sukan antarabangsa.

(Bekas pelari Olimpik 1956, Harichandra meninggal dunia/NEW NATION)

“Beliau adalah 'hero' saya dan disebabkan beliau, saya mengikut jejak langkah untuk menyertai sukan olahraga dan dia merupakan suri teladan untuk saya berjaya dalam sukan olahraga,” katanya kepada Bernama hari ini.Harichandra pernah memecahkan rekod larian dalam tempoh dua minit untuk 800m pada usia 23 tahun sebelum mewakili negara dalam banyak lagi acara.Beliau akhirnya berpindah ke Singapura dan mula bekerja sebagai pegawai penjara di Outram Road pada tahun 1957 sebelum menjadi warganegara pada 1959, mewakili Singapura dalam olahraga termasuk di peringkat masters. Beliau meninggalkan isteri Thangarasi, 78, serta dua orang anak bernama Rohan dan Anita.- BERNAMA


TH dan KKM jalin kerjasama sokongan kerohanian buat jemaah haji

MAKKAH, 30 Jun- Tabung Haji (TH) bekerjasama dengan Kementerian Kesihatan Malaysia (KKM) buat julung kalinya memperkenalkan Perkhidmatan Penjagaan Spiritual (Kerohanian) bagi keperluan jemaah haji Malaysia. Inisiatif Tabung Haji bersama Kementerian Kesihatan Malaysia itu bertujuan memantapkan kekuatan rohani para jemaah dalam mendepani cabaran sepanjang mengerjakan haji.Pegawai Perubatan Spiritual, Dr Ahmad Fahmi Md Sahray ketika ditemui berkata dalam konteks pelaksanaan haji, akan timbul pengalaman kerohanian tinggi seseorang (heightened spiritual experience) dimana akan mengganggu fikiran sehingga menimbulkan krisis kerohanian serta tidak mempunyai kekuatan menghadapi apa jua ujian termasuk ujian kecil.  "Persoalan-persoalan spiritual ini sekiranya tidak dapat dibendung atau ditangani dengan baik, ia akan menyebabkan pesakit jatuh ke dalam situasi krisis spiritual yang boleh menyebabkan mereka berputus asa," kata Dr Ahmad Fahmi ketika ditemui pemberita RTM di tanah suci.

(Pegawai Perubatan Spiritual, Dr Ahmad Fahmi Md Sahray ditemui pemberita RTM ketika di tanah suci)

Tambah Dr Ahmad Fahmi, dengan adanya perkhidmatan tersebut akan membina kekuatan diri pesakit sambil disokong pendekatan keagamaan agar krisis emosi dalam diri dapat ditangani dan kekal fokus untuk beribadah.


Berita tidak benar, jejas bekalan minyak masak bersubsidi di pasaran - Annuar

PUTRAJAYA, 30 Jun - Orang ramai diminta menghentikan penyebaran maklumat tidak sahih mengenai subsidi minyak masak satu kilogram akan dihentikan mulai esok.Menteri Komunikasi dan Multimedia, Tan Sri Annuar Musa berkata ini kerana ia mengakibatkan pembelian minyak masak dalam kuantiti besar sekali gus berlaku kekurangan bekalan di pasaran.

"Semalam terdapat iklan di platform jualan atas talian yang membuat tawaran menjual lima peket minyak masak dengan harga RM27, sedangkan harganya untuk lima unit itu RM12.50 sahaja."Jadi kita minta MCMC untuk mengambil tindakan dan KPDNHEP juga akan bertindak tegas kerana ia melanggar akta sedia ada," katanya dalam sidang media selepas Mesyuarat Pertama Pasukan Khas Jihad Tangani Inflasi, di sini.Dalam pada itu, berhubung keputusan pemilikan kepentingan syarikat telekomunikasi dalam DNB, Annuar berkata enam syarikat telekomunikasi (telco) telah mengesahkan akan mengambil kepentingan ekuiti dalam Digital Nasional Bhd (DNB) bagi pelaksanaan rangkaian 5G di negara ini.Pengumuman rasmi mengenai pemilikan kepentingan itu akan dibuat minggu depan."Rundingan berjalan dengan baik dan mencapai kesepakatan. Semua akan selesai minggu depan, 8 Julai," katanya dalam satu majlis berasingan, di sini.Pada Mac lalu, kerajaan membuka 70 peratus peluang kepada semua penyedia perkhidmatan komunikasi untuk memiliki kepentingan ekuiti di dalam DNB.


KSM cadang kembang OSHMP25 bagi semua sektor dalam negara

SUBANG JAYA, 30 Jun- Kementerian Sumber Manusia (KSM) bercadang mengembangkan Pelan Induk Keselamatan dan Kesihatan Pekerjaan Negara 2021-2025 (OSHMP25) bagi semua sektor dalam negara. Timbalan Menterinya, Datuk Awang Hashim berkata inisiatif itu diyakini berkesan meningkatkan pencapaian tahap keselamatan dan kesihatan pekerja (KKP) seterusnya membantu usaha kerajaan meningkatkan tahap kesejahteraan rakyat. Selepas OSHMP25 dilaksana Oktober tahun lepas, kadar kecederaan pekerjaan dalam negara menurun sebanyak 34%.Hanya 1.43 kecederaan pekerjaan dilaporkan bagi tiap 1,000 pekerja pada 2021 berbanding 2.18 pada 2020.Kadar kecederaan maut pekerjaan pula berkurang sebanyak empat peratus iaitu 2.00 setiap 100,000 pekerja pada 2021 berbanding 2.09 pada tahun sebelumnya. "Harapan kerajaan untuk melihat satu kitaran ekonomi ditingkatkan secara drastik. Begitu juga dengan elemen lain. Semua sektor dikembangkan dan digelembungkan untuk bantu ekonomi negara. Dalam masa sama, kalau kita tidak buat sesuatu dalam bidang keselamatan dan kesihatan, ia akan merencatkan harapan kerajaan. Maka sebab itu OSHMP 2021-2025 kita letakkan satu statistik penurunan bagi kita bantu kerajaan," kata Datuk Awang kepada pemberita RTM di sebuah hotel di Selangor.

(Timbalan Menteri KSM, Datuk Awang Hashim menjelaskan perkara itu kepada media di sebuah hotel di Selangor, hari ini)

Beliau yang juga Pengerusi Majlis Negara bagi Keselamatan dan Kesihatan Pekerjaan (MNKKP) turut menegaskan negara boleh mengalami kerugian sebanyak empat peratus daripada perolehan Keluaran Dalam Negara Kasar (KDNK) setahun, akibat pengabaian KKP.


Konsep Tasamuh perlu dijadikan amalan, elak perpecahan dalam Keluarga Malaysia - PM

PETALING JAYA, 30 Jun - Konsep Tasamuh iaitu toleransi atau berlapang dada, mampu menjadi alat menyatupadukan umat Islam serta dunia, dan seharusnya diterap dalam kalangan negara yang mempunyai bangsa dan budaya majmuk.Perdana Menteri, Datuk Seri Ismail Sabri Yaakob berkata konsep Tasamuh yang mengutamakan nilai kebersamaan, selaras dengan konsep Keluarga Malaysia mampu menjadikan masyarakat di negara ini menghargai dan memahami nilai perbezaan.

"Konsep ini yang turut bermakna bersikap menerima dan damai terhadap sebarang keadaan yang dihadapi, telah ditekankan oleh Kerajaan supaya menjadi sebahagian daripada amalan kehidupan Keluarga Malaysia yang berbilang kaum dan agama," Katanya ketika berucap merasmikan Persidangan Ulama Asia Tenggara, di sini.Tambah Datuk Seri Ismail, sebarang perselisihan pendapat juga perlu diselesaikan secara berhemah serta beretika, berpandukan al-Quran dan Sunnah."Mukjizat al-Quran secara keseluruhan menyerlahkan semangat kesatuan, dan salah satu falsafah kesatuan yang Kerajaan pilih ialah Keluarga Malaysia, satu istilah yang bertepatan dengan ajaran dari al Quran dan Sunnah Rasulullah," katanya.


Peniaga mengaku bersalah rasuah polis bernilai RM200,000

SEREMBAN, 30 Jun- Seorang peniaga didenda RM100,000 atau penjara 24 bulan jika gagal membayar selepas mengaku bersalah memberi rasuah kepada anggota polis.Ia bertujuan supaya tidak diambil tindakan undang-undang terhadap lima rakannya yang ditahan dalam satu serbuan, November tahun lalu. Tertuduh, Mohd Zaed Asan, 34 tahun, membuat pengakuan itu di hadapan Hakim, Rushan Lutfi Mohamed selepas pertuduhan dibacakan jurubahasa. Mengikut pertuduhan pilihan, dia bersama seorang suspek yang masih bebas didakwa dengan niat bersama telah memberikan suatu suapan iaitu wang tunai RM200,000 kepada seorang ejen kepada PDRM sebagai imbalan ketika ditahan dalam serbuan oleh polis dari Ibu Pejabat Polis Daerah (IPD) Nilai. Lima rakan itu ditahan atas kesalahan jenayah penipuan pelaburan di sebuah apartment di Bandar Baru Nilai, Nilai pada 13 November 2021.Kesalahan tersebut dilakukan di dalam sebuah kereta di tepi jalan berhampiran sebuah stesen minyak di Nilai Square Commercial Centre kira-kira pukul 1.20 pagi, 14 November 2021.Sehubungan itu, tertuduh melakukan kesalahan mengikut Seksyen 214 Kanun Keseksaan (Akta 574) dibaca bersama Seksyen 34 Akta yang sama.Pendakwaan dilakukan Timbalan Pendakwa Raya Suruhanjaya Pencegahan Rasuah Malaysia (SPRM), Datuk Wan Shaharuddin Wan Ladin.

(Tertuduh, Mohd Zaed Asan, 34 tahun diiringi pegawai SPRM ke Mahkamah Seremban untuk perbicaraan)


Dana Akalbudi bernilai RM10 juta adalah satu pelaburan - Zahid

KUALA LUMPUR, 30 Jun- Bekas Timbalan Perdana Menteri, Datuk Seri Ahmad Zahid Hamidi menafikan RM10 juta daripada dana Yayasan Akalbudi yang diberikan kepada Armada Holdings adalah pinjaman dengan faedah sebaliknya satu pelaburan.Beliau berkata demikian pada hari kedua sesi pemeriksaan balas oleh pihak pendakwaan di Mahkamah Tinggi, Kuala Lumpur.  Dalam prosiding sama, Timbalan Pendakwa Raya, Datuk Raja Rozela Raja Toran berkata berdasarkan keterangan saksi iaitu bekas Ketua Pegawai Eksekutif Armada Holdings, Datuk Wasi Khan @ Wasiyu Zamar Israr sebelum ini ada memulangkan wang bernilai RM69,000 sebagai ihsan selepas pelaburan itu gagal. Ahli Parlimen Bagan Datuk mengesahkan perkara itu selain menyatakan Yayasan Akalbudi menerima wang itu sebagai hak atas pelaburan berkenaan.Sebelum ini, Datuk Seri Ahmad Zahid bersetuju dengan pendakwaan bahawa satu pertemuan dengan Datuk Wasi serta Datuk Seri Mohd Khalid Jiwa diadakan pada Oktober 2015 yang menyentuh hasrat Armada Holdings untuk menjadi pembekal arang batu kepada sebuah anak syarikat Tenaga Nasional Berhad (TNB).  Ahli Parlimen Bagan Datuk itu berdepan lapan pertuduhan rasuah serta 27 pertuduhan pengubahan wang haram membabitkan puluhan juta ringgit membabitkan dana Yayasan Akalbudi.  Perbicaraan berlangsung dihadapan Hakim, Datuk Collin Lawrence Sequerah.


Presiden parti politik Sabah antara ditahan dalangi sindiket tipu kad individu tanpa kewarganegaraan

KUALA LUMPUR, 30 Jun- Seorang presiden parti politik di Sabah adalah antara dua individu yang ditahan pada 22 Jun lepas di Subang Jaya kerana disyaki terlibat dalam sindiket penipuan kad data maklumat individu tanpa kewarganegaraan.Menteri Dalam Negeri, Datuk Seri Hamzah Zainudin berkata lelaki terbabit dan seorang lagi individu disyaki memperdayakan mangsa dengan memberi jaminan pemegang kad data berkenaan akan menerima keistimewaan dan kemudahan sama seperti warganegara.Bercakap pada sidang media di Bukit Aman di sini hari ini, Hamzah berkata beliau menerima maklumat mengenai sindiket itu daripada seorang individu dari luar negara dan kemudian memaklumkannya kepada Ketua Polis Negara Tan Sri Acryl Sani Abdullah Sani.Beliau berkata polis kemudian menubuhkan unit khas untuk menjejak sindiket terbabit dan berjaya menahan dua suspek berkenaan di Subang Jaya."Kedua-dua individu itu juga memperdayakan mangsa dengan menjanjikan bahawa mereka turut menerima kad pengenalan berwarna biru seperti yang diberi kepada rakyat negara ini selepas segala urusan berkaitan selesai,” katanya.

(Menteri Dalam Negeri, Datuk Seri Hamzah Zainuddin memaklumkan perkara tersebut dalam sidang media di Bukit Aman, hari ini)

Beliau berkata lelaki terbabit mendaftarkan parti itu pada 2017 dan menjadi presiden parti berkenaan.Hamzah berkata berdasarkan siasatan, dianggarkan 400 individu tanpa kewarganegaraan menjadi mangsa sindiket terbabit yang mengenakan bayaran RM500 hingga RM1,000 seorang.Sindiket itu pada mulanya menyasarkan individu tanpa kewarganegaraan di Sabah dan kemudian meluaskan operasinya ke Semenanjung.Hamzah berkata orang ramai dinasihatkan agar tidak tertipu dengan mana-mana pihak yang menawarkan perkhidmatan sedemikian kerana kerajaan tidak pernah melantik mana-mana syarikat atau individu untuk berbuat demikian.“Hanya Jabatan Pendaftaran Negara boleh mengeluarkan kad pengenalan yang diiktiraf oleh kerajaan," katanya.Sementara itu, Hamzah berkata Kementerian Dalam Negeri dan agensi berkaitan akan melancarkan operasi besar-besaran bagi mengesan pendatang tanpa izin selepas Program Rekalibrasi Pulang tamat tengah malam ini.Beliau berkata program yang dilancarkan pada November 2020 itu tidak akan disambung dan majikan dinasihat supaya tidak mengambil pekerja asing yang tidak mempunyai dokumen kerana mereka berisiko dikenakan tindakan.- BERNAMA


SKM salur bantuan segera kepada koperasi, perkasa sektor agromakanan

SIK, 30 Jun- Suruhanjaya Koperasi Malaysia (SKM) akan memberi bantuan segera kepada koperasi yang terlibat dalam sektor agromakanan dalam membantu pemerkasaan kelangsungan sekuriti makanan negara.  Menteri Pembangunan Usahawan dan Koperasi, Tan Sri Noh Omar berkata kerjasama kementerian melalui pelbagai inisiatif adalah bertujuan mengembangkan aktiviti sedia ada koperasi. Bantuan juga terbuka kepada koperasi baharu untuk memulakan aktiviti di sektor agromakanan dengan syarat-syarat bantuan geran atau pinjamaan tanpa cagaran dipercepatkan dan dipermudahkan. SKM memperuntukkan RM400 juta menerusi tabung modal pusingan.  RM100 juta daripada RM500 juta daripada Tabung Agromakanan juga akan dipohon untuk diberikan kepada SKM bagi mengembangkan sektor tersebut."Sektor koperasi mesti bangkit bersama-sama dengan sektor-sektor pertanian yang lain. Jangan nampak bawah pertanian ini sahaja, ada koperasi yang terlibat dalam aktiviti agromakanan, ayam sahaja ada 42 juta. Sebenarnya bawah SKM juga ada koperasi terlibat. Koperasi ada 15, dia boleh hasilkan 2.5 juta ayam. banyak koperasi terlibat malah harap terlibat proses terlibat makanan haiwan," kata Noh Omar pada sidang media selepas majlis merasmikan Hari Koperasi Negara 2022 HKN peringkat Negeri Kedah, di sini.

(Menteri KUSKOP, Tan Sri Noh Omar menjelaskan dalam sidang media selepas majlis merasmikan Hari Koperasi Negara 2022 HKN peringkat Negeri Kedah)

Perdana Menteri, Datuk Seri Ismail Sabri Yaakob sebelum ini mengumumkan akan mengukuhkan kerjasama dengan kerajaan negeri bagi memperkasakan sekuriti bekalan makanan negara yang berhadapan pelbagai cabaran akibat senario global.  Sementara itu, dalam majlis tersebut, 11 koperasi di Kedah menerima bantuan pembangunan berjumlah RM707,000 oleh SKM.Turut menerima bantuan tiga lagi koperasi iaitu tabung modal pusingan berjumlah RM250,000. Tujuh anugerah turut disampaikan kepada koperasi yang menunjukkan prestasi cemerlang.  Seramai 5,000 pengunjung hadir pada HKN sepanjang dua hari bermula semalam.  Antara pengisian lain program sambutan HKN ialah ekspo dan pameran produk, kenduri rakyat, pesta makan durian percuma dan taklimat koperasi baharu.


JPA tubuh pasukan khas, kaji tempoh bekerja empat hari

KUALA LUMPUR, 30 Jun - Jabatan Perkhidmatan Awam (JPA) akan menubuhkan pasukan khas untuk mengkaji dasar tempoh bekerja empat hari dalam seminggu.Ketua Pengarah Perkhidmatan Awam (KPPA), Datuk Seri Mohd Shafiq Abdullah berkata kajian itu antara lain akan melihat bidang mana dalam perkhidmatan awam yang bersesuaian untuk pelaksanaan tempoh masa kerja berkenaan serta jumlah waktu bekerja dalam sehari.Katanya, kajian akan turut melihat aspek pulangan pelaburan, sama ada tempoh waktu bekerja itu relevan untuk dilaksanakan atau tidak.

"Kita sedang buat kajian dan perlu melihat jumlah waktu bekerja, kalau dulu kerja Sabtu, sekarang bagi cuti. Seperti di Eropah, dulu ada dilaksanakan, namun tengok bidang. Ada tuntutan pelbagai pihak untuk kerajaan kaji semula dan kita menubuhkan pasukan bagi tujuan itu."Kita ada kadar kerja yang perlu dilihat dan kadar pulangan pelaburan. Tempoh kajian sekejap sahaja, kita minta bahagian dasar turut melihat perkara ini sebelum kenyataan dikeluarkan sama ada ia boleh dilaksanakan atau tidak," katanya kepada pemberita selepas melancarkan Modul Integriti Penguatkuasa (MIP) anjuran Institut Integriti Malaysia (IIM), di sini. Tambah beliau, waktu bekerja empat hari seminggu antara lain memerlukan pekerja pengganti kerana mereka tertakluk kepada jumlah maksimum dan minimum bekerja.Bagaimanapun katanya, perubahan tempoh waktu bekerja dalam seminggu tidak memerlukan sebarang pindaan akta sedia ada, namun ia harus berpandukan kepada garis panduan.